Orang Melayu kini dipermainkan MCA, DAP

BANGI, 16 Zulkaedah 1441H, Rabu – Orang Melayu Islam di negara ini sedang dipermainkan oleh parti perkauman MCA dan DAP, dakwa Ketua Angkatan Pemuda-Pemudi BERJASA, Hazwan Mohamad.

Hazwan berkata, perkara itu dibuktikan apabila DAP cuba membantah polisi pengasingan tempat duduk dipanggung wayang digubal oleh PAS di Terengganu.

Malah, katanya, tindakan sama turut dilakukan oleh MCA yang membantah cadangan untuk memperkasa Mahkamah Syariah.

“Tetapi, (hakikatnya) kedua-duanya berjuang untuk satu matlamat,” katanya dalam satu kenyataan, hari ini.

Sebelum ini, sebuah panggung wayang Lotus Five Star Cinemas (LFS) di Kuala Terengganu yang beroperasi di Paya Bunga (PB) Square melaksanakan, zon pengasingan tempat duduk bagi lelaki, wanita dan keluarga.

Tindakan itu mendapat kritikan Timbalan Setiausaha Agung DAP, Nga Kor Ming yang meminta Putrajaya campur tangan dalam urusan kerajaan Terengganu supaya membatalkan arahan berkenaan.

Kritikan berkenaan mendapat perhatian Naib Yang Dipertua Ikatan Muslimin Malaysia (ISMA) Kuala Terengganu, Kamarul Azizan Abd Raman yang menyifatkan, gesaan Kor Ming sebagai dangkal dan tergesa-gesa.

Katanya, tuduhan dibuat tanpa meneliti terlebih dahulu Garis Panduan Hiburan, Persembahan Kebudayaan, Pelancongan dan Sukan Negeri berkenaan.

Kamarul Azizan berata, berdasarkan garis panduan itu, terdapat subtopik khusus mengenai pelaksanaan terhadap golongan bukan Islam, di mana mereka tidak dipaksa mengikut kebudayaan Islam, sebaliknya digalakkan untuk turut meraikannya.


Apa yang akan kita tinggalkan?

1. SHEIKH Dr Yusuf al-Qaradawi telah meninggal dunia semalam. Dunia Islam menangisi pemergian tokoh terkemuka ini yang telah meninggalkan legasi dan sumbangan yang amat besar dalam membimbing umat ini.

2. Beliau menghasilkan ratusan karya penulisan (kurang lebih 170 judul) yang telah diterjemahkan ke dalam ratusan bahasa asing. Ambil sahaja buku beliau bertajuk Halal dan Haram dalam Islam yang telah diulang cetak sebanyak 70 cetakan (atau lebih) dan diterjemahkan ke puluhan bahasa asing.

3. Kematian adalah satu ruang peringatan terbaik buat diri kita semua. Mari kita renungkan bersama, andai kita meninggal nanti, apakah amalan yang terbaik yang mampu kita wariskan sebagai bekalan buat kita bertemu dengan Allah. Firman Allah:

ٱلْمَالُ وَٱلْبَنُونَ زِينَةُ ٱلْحَيَوٰةِ ٱلدُّنْيَا ۖ وَٱلْبَٰقِيَٰتُ ٱلصَّلِحَٰتُ خَيْرٌ عِندَ رَبِّكَ ثَوَابًا وَخَيْرٌ أَمَلًا

“Harta benda dan anak pinak itu, ialah perhiasan hidup di dunia; dan amal-amal soleh yang kekal faedahnya itu lebih baik pada sisi Tuhanmu sebagai pahala balasan, dan lebih baik sebagai asas yang memberi harapan” (Surah al-Kahfi: 46)

4. Allah mengingatkan kita bahawa harta dan anak-anak kita hanyalah perhiasan dunia yang tidak akan berupaya menjadi bekalan buat kita. Apa yang lebih tepat adalah bagaimana perhiasan ini dijadikan amalan sebagai bekalan buat kita bertemu dengan Allah di akhirat kelak.

5. Kata al-Imam al-Tabari yang dimaksudkan dengan “baqiyat” (amalan-amalan soleh) itu adalah semua amalan kerana hanya amal soleh ini yang akan kekal. Kata Ibn Jarir:

كله من الصالحات التي تبقى لصاحبها في الآخرة، وعليها يجازى ويثاب

“Semua amal soleh akan kekal buat pelakunya di akhirat dan dengan amal soleh itulah yang seseorang itu akan diberi pahala dan ganjaran.”

6. Manakala dalam sebuah hadis Rasulullah memberikan panduan:

إذا ماتَ ابن آدم انْقَطَعَ عنه عَمَلُهُ إلاَّ مِنْ ثَلاَثةٍ: صَدَقَةٍ جارِيَةٍ، أوْ عِلْمٍ يُنْتَفَعُ بِهِ، أوْ وَلَدٍ صالحٍ يَدْعُو لهُ

“Apabila meninggalnya anak Adam, terputuslah segala amalannya melainkan tiga perkara: (1) Sedekah jariah, (2) ilmu yang bermanfaat, serta (3) anak yang soleh yang mendoakan mereka.

7. Justeru, ini adalah titik muhasabah buat diri kita semua. Adakah kita telah mempersiapkan diri kita dengan amal soleh yang secukupnya yang akan menemani kita ketika bertemu dengan Allah?

Apakah sudah kita meninggalkan amal jariah yang sentiasa mengalir? atau ilmu yang bermanfaat yang dititipkan yang sentiasa diamalkan oleh orang lain? atau anak-anak yang soleh yang akan sentiasa mendoakan kita?

Semoga Allah membimbing kita.

Dr Ahmad Sanusi Azmi


Agenda Bumiputera, Keluarga Malaysia terus diperkasa

KUALA LUMPUR, 20 Safar 1443H, Isnin – Perdana Menteri Datuk Seri Ismail Sabri Yaakob memberi jaminan agenda Bumiputera akan terus diperkasa dan tidak akan diabaikan, sebagaimana termaktub dalam Perkara 153 Perlembagaan Persekutuan yang memberi hak dan keistimewaan Melayu dan anak negeri, iaitu pribumi Sabah dan Sarawak serta kepentingan sah kaum lain.

Perkara itu dinyatakan dalam Agenda Bumiputera dan Keluarga Malaysia iaitu fokus keenam dalam Rancangan Malaysia Ke-12 (RMK12) bagi mencapai pembangunan sosioekonomi lebih adil, saksama dan inklusif.

“Hasrat kerajaan adalah untuk mencapai pembangunan sosioekonomi yang lebih adil, saksama dan inklusif selaras dengan semangat Keluarga Malaysia.

“Agenda ini akan diterap dalam pelaksanaan semua dasar bagi memastikan ia menjadi komponen yang diberi keutamaan pada segenap peringkat dan aspek pembangunan,” katanya ketika membentangkan usul mengenai RMK12 (2021-2025) di Dewan Rakyat hari ini.

Perdana Menteri berkata kerajaan sedar bahawa sebilangan besar Bumiputera masih berpendapatan rendah serta miskin berbanding etnik lain, dengan jurang pendapatan penengah antara Bumiputera dan Cina semakin melebar, iaitu empat kali ganda pada 2019 berbanding 1989.

Menurut Perdana Menteri, syarikat berkaitan kerajaan (GLC) dan syarikat pelaburan berkaitan kerajaan serta sektor swasta akan bersama dalam menjayakan agenda tersebut.

Ismail Sabri berkata akses dan peluang pendidikan serta pembangunan modal insan, termasuk huffaz (huffaz al-Quran) akan diperkukuh bagi meningkatkan penyertaan Bumiputera dalam aktiviti ekonomi.

Antara inisiatif yang akan dilakukan adalah latihan dalam bidang teknikal dan profesional supaya menjadi pakar dalam pelbagai bidang serta kemahiran untuk kerjaya masa hadapan, seperti penganalisis dan saintis data dan pakar data raya.

Ismail Sabri berkata dalam usaha menyelaras semua inisiatif berkenaan, Bahagian Kemakmuran Bumiputera dengan mandat dan fungsi yang lebih jelas akan diwujudkan semula melalui penugasan semula pegawai di setiap kementerian dan agensi kerajaan.

“Langkah ini adalah bagi menambah baik tadbir urus pelaksanaan agenda Bumiputera. Satu rangka kerja tindakan pembangunan Bumiputera akan diumumkan pada penghujung tahun ini,” katanya sambil menjelaskan rangka kerja itu memperincikan inisiatif utama dalam merealisasikan aspirasi meningkatkan status sosioekonomi Bumiputera. – Bernama


Israel lancar serangan terhadap Gaza dari pelbagai arah

BANDAR GAZA, 5 Syawal 1442H, Isnin – Israel melancarkan serangan bertalu-talu di beberapa bahagian di Kota Gaza yang disekat pada Isnin, menurut wartawan Agensi Anadolu.

Pesawat perang Israel mengebom banyak sasaran di selatan, barat, dan utara Gaza pada waktu malam, lapor wartawan.

Menurut saksi, beberapa kawasan milik pejuang Palestin, ladang pertanian, jalan raya, dan infrastruktur menjadi sasaran serangan itu. Beberapa pusat keselamatan di selatan dan barat kota diruntuhkan. Serangan itu menyebabkan kerosakan besar pada banyak bangunan, rumah, dan jalan. Bekalan elektrik turut terputus di kawasan berdekatan sasaran, kata mereka.

Kapal perang Israel yang ditempatkan di laut juga melepaskan tembakan ke pantai Gaza. Belum ada kenyataan yang disiarkan mengenai sasaran berkenaan.

Sementara itu, sayap ketenteraan gerakan pejuang Palestin, Briged Ezzeddin al-Qassam, mengatakan serangan Israel terhadap orang awam dibalas dan mereka membedil roket ke bandar Beersheba dan Ashkelon, dan juga menyasarkan beberapa kawasan penempatan.

Angka kematian akibat serangan Israel di Semenanjung Gaza pada Ahad meningkat kepada 197 orang, termasuk 58 kanak-kanak dan 34 wanita, menurut Kementerian Kesihatan Palestin.

Jumlah yang cedera mencecah 1,235 orang, sementara puluhan bangunan musnah atau rosak. Ketegangan baru-baru ini yang bermula di Baitulmaqdis Timur pada bulan Ramadan merebak ke Gaza setelah kumpulan pejuang Palestin di sana berikrar untuk membalas serangan Israel di Masjid Al-Aqsa dan Sheikh Jarrah jika serangan mereka tidak dihentikan.

Israel menduduki Baitulmaqdis Timur, tempat Al-Aqsa berada, semasa perang Arab-Israel 1967. Ia menceroboh seluruh kota pada 1980 dalam gerakan yang tidak pernah diiktiraf oleh masyarakat antarabangsa. -Bernama


Jiao Zong bimbang kuota bidang SJKC untuk PISMP tak dipenuhi?

BANGI, 26 Zulhijjah 1441H, Ahad – Pertubuhan radikal, Jiao Zong menggesa Kementerian Pendidikan (KPM) menangani masalah kuota Sekolah Jenis Kebangsaan Cina (SJKC) yang tidak dipenuhi untuk Program Ijazah Sarjana Muda Perguruan (PISMP), selain mengadakan pertemuan dengan pertubuhan Cina untuk berbincang mengenai perkara itu.

Menurut pertubuhan itu, sejak dua hingga tiga tahun kebelakangan ini, kuota kemasukkan bidang SJKC tidak dapat dipenuhkan, misalnya pada 2018, kuota bidang SJKC adalah sebanyak 1,020, namun hanya 424 orang yang diterima masuk untuk PISMP.

“Kuota pada 2019 pula ialah 1,460 dan hanya selepas berusaha mengadakan dua kali pengambilan pelajar barulah 1,054 orang berjaya memasuki program PISMP, keadaan ini amat membimbangkan.

“Oleh itu, Jiao Zong menggesa KPM menangani masalah kuota bidang SJKC yang tidak dipenuhi, selain mengadakan pertemuan untuk bertukar pendapat dengan pertubuhan Cina agar perkara ini dapat dibincangkan dengan mendalam dan sumbang saran dapat dilakukan untuk mengetahui punca kepada masalah ini.

“…misalnya adakah terdapat kelemahan dalam sistem pemilihan? Atau anak muda kaum Cina sudah tidak berminat menjadi guru? Atau ada sebab lain,” kata Jiao Zong menerusi hantaran di Facebook pada 13 Ogos lalu.

Jiao Zong berpendapat bahawa usaha mencari punca kepada masalah itu sangat penting selain mencari penyelesaian yang berkesan untuk menanganinya.

Jelasnya, jika masalah itu dibiarkan berpanjangan akan menyebabkan masalah kekurangan tenaga pengajar di SJKC semakin meruncing.

Jiao Zong turut menggesa semua pemohon bidang SJKC yang berjaya agar tidak mensia-siakan kuota yang ada dengan melaporkan diri pada tarikh dan waktu yang ditetapkan Institut Pendidikan Guru Malaysia (IPGM).

“Susulan pengumuman senarai pemohon PISMP yang berjaya ini, Jiao Zong juga menerima panggilan telefon dari pemohon-pemohon yang telah mengikuti ujian bertulis tetapi tidak diterima untuk mengikuti program pengajian bidang SJKC yang meminta Jiao Zong membantu dalam rayuan mereka.

“Oleh itu, untuk memenuhi kuota kemasukkan bidang SJKC, Jiao Zong akan membantu para pemohon membuat rayuan.

“Pemohon yang hendak membuat aduan perlulah emelkan maklumat seperti nama penuh, nombor telefon, salinan sijil SPM, borang permohonan dan surat pemberitahuan ujian bertulis kepada Jiao Zong,” katanya.

Berdasarkan laporan media pada 2018, kemasukan ke SJKC merosot ekoran kadar kelahiran yang menurun dan kebanyakan ibu bapa menghantar anak masing-masing ke sekolah antarabangsa.

Jumlah pelajar di SJKC dilaporkan merosot untuk 5 tahun berturut-turut yang mencecah 41,172 orang secara keseluruhannya.

Sehingga kini Malaysia masih gagal menghapuskan sistem pendidikan vernakular, meskipun sudah lebih 60 tahun merdeka.

Walaupun pernah ada usaha untuk ke arah sistem pendidikan satu aliran melalui cadangan penubuhan sekolah wawasan, ia tetap gagal dilaksanakan.


Menyusuri kuasa negeri, Persekutuan pasca penghakiman Mahkamah Persekutuan

PENGHAKIMAN Mahkamah Persekutuan pada hari ini dalam kes Iki Putra Mubarak lawan kerajaan negeri Selangor tentunya memberikan implikasi yang luas kepada kuasa-kuasa Dewan Undangan Negeri (DUN) dalam meluluskan sesuatu Enakmen berkaitan dengan ajaran agama Islam.

Sementara kita menghormati keputusan Mahkamah Persekutuan yang menetapkan bahawa Seksyen 28 Enakmen Jenayah Syariah Negeri Selangor itu sebagai tidak berperlembagaan, ia tentu sekali mewujudkan rasa hiba dan kesedihan untuk pengamal undang-undang yang berhasrat untuk memperkasakan dan mengarusperdanakan Undang-undang Syariah dalam negara kita.

Namun ratapan ini tidak boleh berterusan lama kerana ia adalah loceng amaran bahawa pihak berkuasa agama Islam negeri tidak boleh duduk selesa jika mahukan undang-undang Syariah diperkasakan.

Penghakiman ini tidak hanya menjejaskan Enakmen Jenayah Syariah Negeri Selangor, tetapi juga Enakmen Jenayah Syariah negeri lain yang mempunyai peruntukan pari materia yang sama atau hampir sama.

Dalam masa yang sama, ia bukanlah alasan untuk pejuang hak asasi dan kebebasan meraikan penghakiman itu sebagai kemenangan di pihak mereka.

Penghakiman Mahkamah Persekutuan hari ini jika diteliti tidak langsung memberikan hak atau kebebasan kepada mana-mana pihak untuk bebas mengamalkan ajaran seks songsang dalam mana-mana inci ruang negara kita. Ia tetap jenayah.

Mahkamah Persekutuan hanya menekankan bahawa kuasa bagi memperundangkan kesalahan jenayah bagi seks luar tabii hendaklah kekal berada dalam lingkungan kuasa Parlimen kerana Mahkamah berpandangan ia berada dalam Senarai Persekutuan, sedangkan pihak berkuasa agama Islam bukan hanya di Selangor, tetapi di negara kita berpandangan bahawa ia adalah dalam bidang kuasa mereka kerana ia adalah suatu kesalahan di dalam ajaran agama Islam.

Kesalahan jenayah seks luar tabii di bawah Kanun Keseksaan akan mengudang hukuman yang sebenarnya lebih berat kepada pesalah iaitu 20 tahun penjara, denda dan sebatan, sedangkan kesalahan di bawah Enakmen Jenayah Syariah hanya mengundang penjara selama 3 tahun, denda dan sebatan.

Ada yang bertanya mengapa kesalahan jenayah seks luar tabii berada dalam kesalahan Kanun Keseksaan, sedangkan seks antara lelaki dan wanita tidak pula berada dalam peruntukannya?

Jawapannya kerana Kanun Keseksaan tidaklah digubal atas dasar ajaran agama, maka pelakuan khalwat atau zina dikalangan lelaki dan wanita tidaklah dianggap suatu kesalahan jenayah mengikut Kanun tersebut, tetapi kelihatannya menjadi suatu pandangan universal untuk seks luar tabii antara kaum sejenis dan haiwan dianggap sebagai suatu kesalahan jenayah yang tidak boleh diterima.

Implikasi segera yang boleh dilihat dari penghakiman ini adalah pihak penguatkuasa agama Islam negeri yang membuat apa-apa serbuan cegah maksiat di dalam sebuah hotel boleh menangkap pelaku khalwat dan zina antara lelaki dan wanta di bilik hotel dan mendakwanya di mahkamah Syariah, tetapi penguatkuasa agama Islam tidak boleh menangkap pelaku liwat dan seks luar tabii, contohnya antara lelaki dengan lelaki di bilik sebelahnya pula.

Ini memberikan obligasi yang lebih kepada pihak Polis Diraja Malaysia (PDRM) kerana apa yang hanya boleh dibuat oleh pihak penguatkuasa agama Islam adalah membuat laporan polis akan kesalahan seks luar tabii tersebut untuk tindakan pihak polis.

Hal ini kerana kesalahan seks luar tabii itu tetap suatu perlakuan jenayah, tetapi di bawah Kanun Keseksaan dan bukan di bawah Enakmen Jenayah Syariah Negeri.

Sesuatu yang juga perlu ditekankan adalah sementara Mahkamah Persekutuan membuat kesimpulan bahawa kesalahan jenayah seks luar tabii adalah berada dalam bidang kuasa Persekutuan, namun Mahkamah Persekutuan di dalam kesimpulan penghakimannya hari ini tetap mengesahkan bahawa DUN tetap mempunyai kuasa yang meluas untuk menggubal apa-apa perundangan berkaitan ajaran agama Islam.

Justeru, adalah amat perlu dalam sistem ‘dichotomy’ mahkamah sivil dan syariah di negara kita, untuk pihak berkuasa agama Islam negeri menyahut pengesahan ini untuk memperkasakan apa jua perundangan jenayah Syariah yang jelas berada dalam lingkungan bidang kuasanya, selain yang berada dalam bidang kuasa mal syariah seperti Hibah, Waqaf turut dikanunkan dengan sempurna.

Tidak lah mustahil untuk penghakiman hari ini dijadikan hujah dan membuka pintu sempadan untuk lain-lain peruntukan di dalam Enakmen negeri-negeri dicabar pada masa hadapan.

Para peguam bijaksana kerajaan negeri Selangor dan Majlis Agama Islam Negeri Selangor tentunya telah menyampaikan hujahan mereka dengan semaksima yang boleh, tetapi kali ini penghakiman tidak menyebelahi pihak negeri.

Namun, jangan dilupa dengan kesungguhan dan karisma mereka ini ia bukanlah noktah yang terakhir.

Malah, mahkamah dalam penghakiman itu ada membuat peringatan bahawa kuasa Parlimen untuk menggubal jenayah seks luar tabii itu belum lagi dipertikaikan oleh mana-mana pihak.

Sementara itu, pihak berkuasa agama Islam negeri tidak boleh hanya berdiam diri apabila berdepan dengan jenayah seks luar tabii pasca penghakiman ini.

Jenayah seks luar tabii tetap kekal jenayah Syariah, cuma keadaan tidak mengizinkan untuk pihak berkuasa agama Islam mendakwa mereka di platform mahkamah Syariah.

Nahi mungkar boleh diteruskan melalui proses pendidikan, kesedaran dan keinsafan.

Datuk Ikbal Salam
Peguambela dan peguamcara di Tetuan Ikbal Salam & Associates, Johor Bahru

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


PEMBELA, rakyat gerak usaha bongkar kes ceroboh tanah kerajaan

BANGI, 15 Safar 1443H, Rabu – Pertubuhan-Pertubuhan Pembela Islam (PEMBELA) akan melaksanakan satu gerakan bersama rakyat bagi membongkar kes pencerobohan ke atas mana-mana tanah kerajaan terutamanya milik jabatan Islam di seluruh negara.

Ini rentetan daripada isu dikemukakan penduduk di Bandar Tasek Senangin di Lenggeng, Seremban yang membantah sebarang usaha mengambil alih tanah seluas 10.5 hektar di situ yang telah diwartakan sebagai tanah perkuburan orang Islam.

Difahamkan sebanyak 0.8 hektar tanah berkenaan mahu diambil untuk dijadikan sebagai tapak perkuburan bukan Islam.

Sebelum ini juga, satu memorandum dihantar oleh Ahli Jawatankuasa Surau Taman Indah Baru Tampin kepada wakil rakyat Repah yang menyuarakan bantahan terhadap cadangan dikatakan akan membesarkan pembinaan kuil di tapak pada awalnya dicadangkan untuk membina masjid.

Bagaimanapun kerajaan negeri memaklumkan tidak pernah meluluskan penggunaan tanah milik Jabatan Hal Ehwal Agama Islam Negeri Sembilan (JHEAINS) di kawasan berkenaan, kononnya bagi pembinaan rumah ibadat bukan Islam seperti didakwa dalam media sosial.

Ekoran itu, Ketua Komunikasi dan Multimedia PEMBELA, Haji Rashidi Haris berkata, dua isu ini menyebabkan pelbagai persoalan timbul khususnya dari penduduk sekitar yang berdepan dengan perkara berkenaan.

Katanya, bagi umat Islam seluruh negara insiden ini membuka mata banyak pihak terutama yang ada kaitan dengan jabatan dan majlis agama kerana terlibat dengannya.

“Antara persoalannya apakah ada berlaku rasuah di kalangan kakitangan berlatar belakang agama?

“Dan keduanya, seolah-olah menggambarkan ada perancangan sulit dan halus oleh pihak tertentu yang merancang mahu mengubah beberapa status tanah milik umat Islam kepada bukan Islam,” dakwanya dalam kenyataan hari ini.

Pada masa sama, beliau yang juga Ketua Aktivis Pertubuhan Muafakat Sejahtera Masyarakat Malaysia (MUAFAKAT) mengajak umat Islam mempertahankan sesuatu yang melibatkan kepentingan Melayu dan Islam.

“Islam tidak akan cemerlang melainkan umatnya bersatu mempertahankannya,” katanya.


Pendaftaran GTA masih dalam proses: RoS

KUALA LUMPUR, 29 Rabiulawal 1444H, Rabu – Pendaftaran Gerakan Tanah Air (GTA) setakat ini masih diproses Jabatan Pendaftaran Pertubuhan Malaysia (RoS), kata Ketua Pengarah RoS, Mohd Nawardi Saad.

“Belum diluluskan atau ditolak,” katanya ketika dihubungi Bernama hari ini mengenai perkembangan pendaftaran GTA.

Pengerusi Penaja GTA, Tun Dr Mahathir Mohamad semalam dilaporkan berkata, gabungan politik itu terpaksa menggunakan Pejuang sebagai ganti dalam Pilihan Raya Umum ke-15 (PRU15) susulan kerajaan tidak meluluskan pendaftarannya.

GTA mengemukakan permohonan kepada RoS pada 18 Ogos lepas untuk didaftarkan selepas ia ditubuhkan pada 4 Ogos.

Gerakan itu dianggotai oleh Pejuang, Parti Perikatan India Muslim Nasional (IMAN), Parti Barisan Jemaah Islamiah Se-Malaysia (Berjasa) dan Parti Bumiputera Perkasa Malaysia (Putra).

Mohd Nawardi berkata, masih terdapat pindaan draf yang perlu dilakukan membabitkan perlembagaan GTA agar selari dengan dasar dan undang-undang sedia ada.

“Kita tiada halangan untuk luluskan jika perlembagaan yang dicadangkan menepati dasar yang telah ditetapkan,” katanya.

Menurut Mohd Nawardi wakil GTA hadir ke RoS hari ini untuk mengadakan perbincangan lanjut dengan pegawai RoS berhubung pendaftaran GTA.

Sebelum ini, dilaporkan GTA berhasrat untuk bertanding di kira-kira 120 kerusi Parlimen pada PRU15.

Suruhanjaya Pilihan Raya (SPR) menetapkan hari pengundian bagi PRU15 pada 19 November, penamaan calon pada 5 November dan pengundian awal pada 15 November.-  Bernama


Wanita, teman lelaki, disyaki hina Islam didakwa esok

KUALA LUMPUR, 12Zulhijjah 1443H, Selasa – Wanita yang didakwa menghina agama Islam di sebuah kelab komedi di Taman Tun Dr Ismail, di sini, akan didakwa di Mahkamah Sesyen Siber, di sini, esok.

Setiausaha Polis Diraja Malaysia, Datuk Noorsiah Mohd Saaduddin berkata, kertas siasatan berhubung kes itu telah dirujuk kepada pejabat Peguam Negara hari ini.

“Polis mendapat arahan untuk menuduh wanita itu mengikut Seksyen 298A Kanun Keseksaan (atas alasan agama menyebabkan suasana tidak harmoni, perpecahan atau permusuhan, benci-membenci atau niat jahat).

“Tempoh reman ke atas suspek wanita itu yang tamat hari ini akan disambung sehingga esok,” katanya dalam kenyataan, hari ini.

Turut didakwa esok adalah teman lelaki wanita itu yang akan dituduh mengikut Seksyen 233 Akta Komunikasi dan Multimedia 1998 iaitu penggunaan tidak wajar kemudahan atau perkhidmatan rangkaian.

Lelaki itu ditahan reman tiga hari bermula 11 Julai hingga 13 Julai.

Terdahulu, sebuah video berdurasi 54 saat tular di media sosial, minggu lepas, wanita itu mendakwa dirinya beragama Islam serta telah menghafaz 15 juzuk al-Quran lalu menanggalkan baju kurung dan tudungnya hingga mendedahkan aurat.

Perbuatannya itu telah mendapat sorakan dan gelak tawa dalam kalangan penonton kelab berkenaan. – Bernama


Yayasan Ikhlas sumbang barang keperluan kepada mangsa bencana di Kedah

YAN, 13 Muharram 1443H, Ahad – Banjir kilat yang melanda beberapa kampung dan perumahan di kawasan kaki Gunung Jerai di Yan dan Kuala Muda pada Rabu, bukan sahaja merosakkan kediaman penduduk sekitar malah menjejaskan ternakan mereka.

Menurut Shahidan Hassan, 52, rumah yang didiaminya sejak kecil mengalami kerosakan susulan banjir kilat – kesan fenomena kepala air yang bermula di Gunung Jerai.

Selain itu, pendapatan penternak kambing itu turut terjejas apabila kira-kira 30 ekor kambing yang diternaknya hanyut dibawa arus banjir.

Katanya, hanya lapan ekor kambing yang ditemui pada hari keesokannya, namun seekor daripada haiwan ternakan itu mengalami kecederaan.

Atas rasa peduli dan prihatin, Yayasan Ikhlas menyumbang pek makanan asasi, ubat-ubatan dan wang tunai bagi membantu meringankan beban Shahidan.

Pengerusi Pemegang Amanah Yayasan Ikhlas, Prof Dr Zainur Rashid Zainuddin berkata, para sukarelawan turut membantu mencuci selut di dalam kediamannya.

“Tatkala berdoa beramai-ramai, beliau jelas sebak dengan ujian ini dan dengan sumbangan bantuan yang sampai kepadanya.

“Semoga Allah gantikan dengan yang lebih baik buatnya,” katanya.


NGO puji pendirian tegas PM mengenai isu global di UNGA

KUALA LUMPUR, 3 Rabiulawal 1444H, Jumaat – Pendirian tegas Perdana Menteri Datuk Seri Ismail Sabri Yaakob dalam menyuarakan isu hak asasi manusia, khususnya di Palestin dan Myanmar semasa menyampaikan Kenyataan Negara pada Perhimpunan Agung Pertubuhan Bangsa-Bangsa Bersatu (PBB) (UNGA) ke-77 baru-baru ini mendapat pujian beberapa badan bukan kerajaan (NGO) tempatan.

Pengurus Jabatan Media dan Dokumentasi Aman Palestin Ismail Muhammad Juffri berkata ucapan Ismail Sabri jelas menunjukkan pendirian Malaysia yang konsisten menentang penindasan Zionis.

“Aman Palestin (juga) menggesa negara Islam yang lain di seluruh dunia seperti Indonesia untuk turut sama mendukung dan memperjuangkan pendirian kerajaan Malaysia,” katanya kepada Bernama hari ini.

Pengarah Eksekutif North South Initiative Adrian Pereira berkata beliau mengalu-alukan pendirian Malaysia terhadap isu yang dibangkitkan oleh Perdana Menteri dengan mempamerkan solidariti yang berterusan dan kukuh untuk Palestin dan Myanmar.

“Kita (rakyat Malaysia) mesti terus memberikan kepimpinan dan hala tuju untuk masyarakat global dan kita mesti melaksanakan apa yang dikatakan kerana dunia sedang memerhati,” katanya.

Sementara itu, geostrategis Akademi Penyelidikan Strategik Nusantara Prof Azmi Hassan berkata ucapan Ismail Sabri itu tepat pada masanya, khususnya dalam isu Palestin.

Beliau berpendapat naratif perang kini dikawal oleh media Barat dan isu Palestin jarang dibawa oleh pemimpin di luar dunia Arab pada platform antarabangsa seperti UNGA.

Ismail Sabri menjadi Perdana Menteri Malaysia pertama menyampaikan Kenyataan Negara pada perhimpunan antarabangsa itu dalam bahasa Melayu, bahasa kebangsaan Malaysia.

Dalam ucapannya, Ismail Sabri berkata Malaysia kecewa dengan kependudukan Palestin secara kejam oleh Israel yang berlarutan sekian lama sehingga rakyat Palestin terus hidup dalam belenggu dasar-dasar diskriminasi rejim itu.

Beliau berkata Malaysia berpandangan kuasa-kuasa besar perlu bersikap jujur dalam menyelesaikan isu kekejaman yang dihadapi rakyat Palestin.

Mengenai situasi di Myanmar, Ismail Sabri berkata amat penting kesemua negara mengambil tanggungjawab untuk menempatkan lebih banyak pelarian Rohingya di negara masing-masing. Katanya, krisis politik di Myanmar telah memburukkan lagi keadaan berjuta-juta pelarian Myanmar termasuk pelarian etnik Rohingya.

Selain isu Palestin dan Myanmar, Ismail Sabri turut menyuarakan isu konflik Rusia-Ukraine, sekuriti makanan dan perubahan iklim selain mencadangkan penubuhan mekanisme Kerjasama Monetari Antarabangsa dalam mendepani cengkaman inflasi yang melanda dunia.

Perhimpunan kali ini ialah penampilan kedua Perdana Menteri di PBB, selepas menghadiri sesi ke-76 tahun lepas secara maya berikutan pandemik COVID-19. – Bernama


Najib, Arul Kanda arah pinda laporan akhir audit 1MDB untuk lindungi diri: Saksi

KUALA LUMPUR, 14 Muharram 1444H, Jumaat – Mahkamah Tinggi di sini hari ini diberitahu bahawa Datuk Seri Najib Tun Razak dan Arul Kanda Kandasamy telah mengarahkan supaya laporan akhir audit 1Malaysia Development Berhad (1MDB) dipinda bagi melindungi diri mereka daripada sebarang tindakan sivil atau jenayah.

Penguasa Kanan Cawangan Siasatan SPRM Haniff Lami, 34, yang menyiasat kes pindaan laporan akhir tersebut berkata Najib menggunakan kuasanya sebagai Perdana Menteri dan Menteri Kewangan ketika itu dengan mengarahkan supaya laporan itu dipinda sebelum dibentangkan kepada Jawatankuasa Kira-Kira Wang Negara (PAC) pada 24 Feb 2016.

Saksi pendakwaan ke-16 itu berkata berdasarkan hasil siasatannya, Arul Kanda yang juga bekas Ketua Pegawai Eksekutif 1MDB pula telah bersubahat dengan Najib dalam memberi arahan untuk meminda laporan audit tersebut.

“Najib telah mengarahkan Ketua Setiausaha Sulit Perdana Menteri ketika itu iaitu Tan Sri Shukry Mohd Salleh untuk mendapatkan laporan pengauditan 1MDB dan menyerahkan salinan laporan tersebut kepada Arul Kanda untuk disemak.

“Najib kemudian mengarahkan supaya satu pertemuan dibuat di pejabatnya di Putrajaya pada 22 Feb 2016, yang turut dihadiri bekas Ketua Audit Negara Tan Sri Ambrin Buang dan bekas Ketua Setiausaha Negara Allahyarham Tan Sri Ali Hamsa,” katanya.

Haniff berkata demikian semasa membacakan penyataan saksinya ketika pemeriksaan utama oleh Timbalan Pendakwa Raya Mohamad Mustafa P. Kunyalam pada perbicaraan kes Najib dan Arul Kanda membabitkan pindaan laporan audit 1MDB.

Beliau berkata Najib telah mengarahkan Ali untuk mengadakan mesyuarat penyelarasan antara Jabatan Audit Negara (JAN) bagi membincangkan perkara yang beliau tidak berpuas hati di dalam Laporan Pengauditan 1MDB yang dikeluarkan.

“Laporan itu tidak dicetak sehingga mendapat kebenaran Najib,” katanya.

Saksi itu berkata susulan arahan daripada Najib, satu mesyuarat telah diadakan oleh Ali pada 24 Feb 2016, yang turut dihadiri Arul Kanda dan hasil mesyuarat itu, empat pindaan dibuat dalam laporan audit tersebut.

“Pindaan telah dibuat terhadap dua versi penyata kewangan 1MDB yang berbeza bagi tahun 2014 dan perjanjian Country Groups Securities Thailand dengan ACME Time Limited, disusuli pindaan berkenaan isu kehadiran ahli perniagaan dalam buruan, Low Taek Jho atau Jho Low serta isu penangguhan penerbitan Islamic Medium Term Notes (IMTN).

“Laporan Pengauditan 1MDB yang telah dibentangkan di hadapan PAC pada 4 dan 7 Mac 2016 adalah laporan yang telah dipinda, susulan arahan daripada Datuk Seri Najib.

“Hasil siasatan saya menunjukkan bahawa perkara itu dilakukan oleh tertuduh pertama (Najib) dan tertuduh kedua (Arul Kanda) untuk melindungi diri mereka daripada sebarang tindakan sivil atau jenayah berkaitan dengan perjalanan operasi 1MDB,” katanya.

Semasa disoal balas peguam Rahmat Hazlan yang mewakili Najib, saksi itu berkata Najib dan Arul Kanda masing-masing ditahan pada 10 dan 11 Dis 2018 serta dirakam keterangan sebagai suspek pada hari tangkapan mereka.

Bagaimanapun, Haniff tidak bersetuju dengan cadangan Rahmat bahawa izin untuk menuduh bekas perdana menteri itu telah dikeluarkan oleh bekas Peguam Negara Tan Sri Tommy Thomas pada 10 Dis 2018, iaitu sebelum siasatan terhadapnya dilakukan secara menyeluruh.

“Rakaman percakapan Datuk Seri Najib sebagai saksi telah diambil pada 6 Dis 2018, empat hari sebelum beliau ditangkap. Saya tidak bersetuju beliau (Najib) tidak diberikan siasatan yang lengkap dan adil dalam kes ini,” katanya.

Najib, 68, didakwa menggunakan kedudukannya untuk mengarahkan pindaan dibuat terhadap laporan akhir audit 1MDB yang telah dimuktamadkan Ketua Audit Negara, sebelum laporan itu ‘sekali lagi dimuktamadkan’ dan dibentang di hadapan PAC bagi mengelak sebarang tindakan diambil terhadap beliau.

Arul Kanda, 45, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Kesalahan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Pusat, Wilayah Persekutuan Putrajaya antara 22 dan 26 Feb 2016, mengikut Akta Suruhanjaya Pencegahan Rasuah Malaysia yang membawa hukuman maksimum penjara 20 tahun dan denda lima kali ganda nilai suapan atau RM10,000 mengikut mana lebih tinggi, jika sabit kesalahan.

Perbicaraan di hadapan Hakim Mohamed Zaini Mazlan bersambung 18 Ogos ini. – Bernama


Durian Batu Kurau jadi tarikan, calon Pejuang mahu majukan sektor pelancongan

Oleh Ainul Illia Meor Suzurudin

LARUT, 12 Rabiulakhir 1444H, Isnin – Calon Pejuang di kerusi Dewan Undangan Negeri (DUN) N07 Batu Kurau, Cikgu Zulkifli Yahya mahu membawa transformasi besar dalam sektor pelancongan serta penambahbaikan infrastruktur di kawasan tersebut.

Ini kerana, Batu Kurau – sebuah mukim dalam daerah Larut Matang, yang terletak kira-kira 23km dari Taiping – mempunyai keistimewaannya tersendiri.

Apatah lagi, Batu Kurau masyhur dengan penghasilan duriannya dan sering menjadi tumpuan rakyat Malaysia yang sememangnya penggemar durian.

Bagaimanapun, beliau melihat jalan raya untuk ke kawasan tersebut tidak dinaik taraf sejak sekian lama.

“Perubahan saya nampak yang perlu kita fokus ialah pertama, Batu Kurau ini masyhur dengan durian. Bila sebut durian Baru Kurau ini, terkenal. Dan setiap musim bila tiba, kita lihat ramai pengunjung datang ke Batu Kurau.

“Tetapi kita lihat berlaku kesesakan. Jadi kita lihat pihak pimpinan tiada satu inisiatif untuk membesarkan jalan, menaiktarafkan jalan dan sebagainya.

“Sebagai contoh kita lihat Kampung Semeneh, terkenal dengan lata, air terjun dan sebagainya dan juga tempat hasilnya durian. Jalan nak pergi ke situ sudah 60 tahun. Itulah rupa jalannya. Kalau besar enam kaki, itulah enam kakinya. Itu menyebabkan berlakunya kesesakan,” katanya.

Cikgu Zulkifli yang juga Setiausaha Agung BERJASA berkata, antara perkara utama yang perlu dibangunkan di Batu Kurau adalah infrastrukturnya.

“Banyak jalan-jalan kampung yang masih lagi bertaraf jalan kampung yang hanya enam kaki lebar. Jadi ini menyusahkan penduduk kampung bila berlaku selisih kenderaan dan sebagainya,” katanya.

Malah, di resort penginapan sekitar juga dilihat tidak diurus dengan baik sehingga tumbuhnya cendawan di chalet kawasan Sungai Sempeneh itu sedangkan ramai yang berhasrat mengunjunginya.

“Orang nak pergi ke sini, memang permintaan tinggi. Tapi kawasan di sini agak sesak, orang pun ambil keputusan tak pergi.

“Pemimpin kena lihat isu ini. Apakah aspek yang kita boleh bangunkan di Batu Kurau ini. Maka saya nampak potensi pelancongan penting di Batu Kurau. Produknya adalah produk durian,” katanya lagi.

Selain itu, Cikgu Zulkifli turut cakna akan aspek pendidikan anak-anak di Batu Kurau yang perlu diperjuang untuk dimajukan.

“Saya juga nampak bahawa kita kena bangunkan soal pendidikan anak-anak. Kita lihat waktu di sekolah rendah itu, anak-anak tidak didedahkan dengan pendidikan yang baik dan berkualiti, akhirnya kita lihat mereka sekadar lulus sahaja dan masuk sekolah-sekolah harian.

“Kita mahu ramai anak-anak Batu Kurau berjaya masuk ke Maktab Rendah Sains Mara (MRSM) atau pun Sekolah Berasrama Penuh (SBP).

“Ini peluang mereka untuk mereka meningkatkan lagi potensi mereka sebagai seorang pelajar dan mungkin ke luar negara dan sebagainya

“Ini akan memberi impak kepada masa depan penduduk Batu Kurau,” katanya.


Lebih 40 hektar Hutan Simpan Kuala Langat Selatan terbakar

KUALA LANGAT, 18 Rejab 1442H, Selasa – Kebakaran di kompartment 15 Hutan Simpan Kuala Langat Selatan di sini yang mula dikesan sejak kelmarin, kini telah merebak sehingga lebih 40 hektar berikutan cuaca panas, kering dan berangin.

Pengarah Jabatan Bomba dan Penyelamat Malaysia Selangor, Norazam Khamis berkata, kerajaan negeri telah memperoleh bantuan Agensi Penguatkuasaan Maritim Malaysia (APMM) untuk melakukan pengeboman air menggunakan pesawat Bombardier CL-415 bagi mempercepatkan kerja pemadaman kebakaran tersebut.

Katanya, penggunaan teknik pengeboman air akan dijalankan petang ini, diyakini mampu mempercepatkan pemadaman antara dua hingga ke tiga minggu daripada jangkaan masa empat sehingga enam minggu sebelum ini.

Tambahnya, penggunaan pesawat Bombardier CL-415 telah mendapat kelulusan Jabatan Penerbangan Awam (DCA) untuk diterbangkan hari ini.

“Kami telah berjaya memadam kawasan seluas 6.07 hektar sejak semalam dan usaha digembleng untuk memadamkan kepala api, daripada ia merebak ke bahagian lain yang berhampiran dengan hutan,” katanya kepada pemberita ketika membuat lawatan ke kawasan kebakaran hari ini.

Norazam berkata, seramai 180 anggota telah ditugaskan untuk memadam kebakaran yang membabitkan 120 anggota bomba, 30 orang dari Jabatan Perhutanan serta tujuh anggota APMM.

Beliau berkata, jalan masuk yang sempit dan rapuh serta sumber air yang terhad menyukarkan usaha pemadaman.

“Selain itu, apabila kebakaran yang membabitkan tanah yang terdapatnya akar pokok, ia akan menyebabkan pokok boleh tumbang pada bila-bila masa,” katanya.

Sementara itu Exco Alam Sekitar, Teknologi Hijau, Sains, Teknologi dan Inovasi dan Hal Ehwal Pengguna negeri, Hee Loy Sian yang turut hadir melakukan tinjauan berkata, kebakaran itu membabitkan tanah gambut yang bukan sahaja dipermukaan tanah malahan di bawah tanah juga, sedalam satu meter.

Hee berkata, beliau tidak menolak punca kebakaran disyaki akibat perbuatan tidak bertanggungjawab petani haram di kawasan hutan simpan terbabit yang melakukan pembakaran bagi membuka tanah pertanian baharu.

Bagaimanapun siasatan lanjut masih terus dijalankan, katanya.

Beliau berkata, mereka yang disabit kesalahan boleh didenda RM50,000 dan penjara tidak lebih lima tahun, ataupun kedua-dua sekali.

Jabatan Alam Sekitar juga boleh menggunakan Akta Alam Sekitar sedia ada, serta boleh mengenakan denda maksimum RM500,000 atau penjara tidak lebih lima tahun ataupun kedua-duanya sekali, katanya. – Bernama


15 maut hujan monsun landa utara India

NEW DELHI, 21 Zulhijjah 1444H, Isnin – Sekurang-kurangnya 15 terbunuh dalam kejadian banjir dan tanah runtuh yang dicetuskan hujan monsun di utara India, dengan New Delhi menerima taburan hujan paling tinggi dalam tempoh beberapa dekad.

Situasi itu mengakibatkan jalan raya di beberapa bahagian di ibu negara ditenggelami air setinggi lutut selepas digenangi hujan sebanyak 153mm, jumlah curahan hujan tertinggi dalam sehari pada Julai dalam tempoh 40 tahun.

Dengan sekurang-kurangnya satu hari lagi ramalan hujan lebat, pihak berkuasa mengarahkan sekolah ditutup di New Delhi pada Isnin.

Agensi berita Press Trust of India melaporkan pada Ahad, bahawa 15 orang telah terbunuh dalam tempoh 24 jam yang lalu di enam negeri di utara India.

Negeri bukit adalah yang paling teruk terjejas menyebabkan enam maut di Himachal Pradesh, di mana tanah runtuh menyekat kira-kira 700 jalan raya, kata pegawai pengurusan bencana, Omkar Sharma.

Jabatan Meteorologi India meramalkan lebih banyak hujan merentasi sebahagian besar utara India dalam beberapa hari akan datang.

Data rasmi menunjukkan hujan monsun di seluruh negara pada minggu pertama Julai telah menghasilkan kira-kira dua peratus lebih banyak hujan daripada biasa.

Monsun musim panas membawa Asia Selatan 70 hingga 80 peratus daripada hujan tahunannya, serta kematian dan kemusnahan akibat banjir serta tanah runtuh.

Hujan sukar diramalkan dan berbeza-beza, tetapi saintis berkata, perubahan iklim menjadikan monsun lebih kuat dan tidak menentu. – Agensi


Lebih 1.6 juta kanak-kanak di AS dijangkiti COVID-19

WASHINGTON, 1 Jamadilawal 1442H, Rabu – Hampir 1,640,000 kanak-kanak di Amerika Syarikat (AS) disahkan dijangkiti COVID-19 sejak pandemik bermula, mewakili 12.2 peratus keseluruhan kes di seluruh negara, lapor Agensi Berita Xinhua.

Menurut laporan bersama Akademi Kanak-kanak Amerika (AAP) dan Persatuan Hospital Kanak-kanak, 178,823 kes baharu COVID-19 dilaporkan dalam tempoh seminggu dari 3 hingga 10 Disember, peningkatan mingguan tertinggi sejak pandemik bermula.

Ia juga menunjukkan peningkatan 23 peratus kes bagi tempoh dua minggu dari 26 November hingga 10 Disember, katanya.

Jumlah keseluruhan adalah 2,179 kes bagi setiap 100,000 kanak-kanak dalam populasi, kata laporan itu.

Kanak-kanak meliputi 1.2 peratus hingga 2.9 peratus dari jumlah keseluruhan pesakit yang dilaporkan dimasukkan ke hospital, dan 0 hingga 0.21 peratus daripada jumlah kematian, menurut laporan itu.

“Walaupun kesan teruk COVID-19 jarang terjadi dalam kalangan kanak-kanak, ada keperluan mendesak untuk mengumpulkan lebih banyak data mengenai kesan jangka panjang pandemik kepada mereka, termasuk cara virus itu membahayakan kesihatan fizikal kanak-kanak yang telah dijangkiti, serta kesannya terhadap kesihatan emosi dan mental,” kata laporan itu.

“Kewujudan COVID-19 bergantung kepada cara rakyat Amerika mengamalkan langkah-langkah kesihatan awam yang telah terbukti dapat mengurangkan penyebaran virus iaitu penjarakan sosial, memakai pelitup muka, kawasan sesak, mencuci tangan, dan mendapatkan vaksin apabila ia tersedia,” tambahnya.

AS pada Isnin memulakan pengagihan vaksin COVID-19 di seluruh negara. Setakat ini ia mendaftarkan lebih 16.7 juta kes dengan lebih 303,000 kematian, menurut data data Johns Hopkins University. – Bernama


Keputusan masuk arena politik untuk berkhidmat kepada negara

KUALA LUMPUR, 7 Muharam 1444H, Jumaat – Tengku Datuk Seri Zafrul Abdul Aziz berkata keputusannya untuk memasuki arena politik adalah satu keputusan yang sukar tetapi amat diperlukan untuk beliau terus berkhidmat kepada negara.

Dalam satu wawancara dengan Cable News Network (CNN), beliau berkata selaku seorang senator sekarang ini tempoh perkhidmatannya terhad kepada enam tahun sahaja.

“Jika anda mahu terus berkhidmat untuk negara, anda perlulah menyertai politik secara aktif.

Tumpuan saya sekarang ialah meneruskan pembaharuan fiskal dan untuk meneruskan dalam jangka masa panjang saya memutuskan untuk memasuki arena politik dan memainkan peranan dalam sebuah parti politik,” katanya.

Walaupun keputusan itu mungkin bukan sesuatu yang popular, Tengku Zafrul berkata ia keputusan yang tepat dan adalah penting rakyat memahami mengapa keputusan seperti itu perlu dibuat.

“Anda perlu melakukannya. Tiada pilihan untuk itu. Masalahnya apabila membuat satu keputusan sukar anda tidak mempunyai masa dan cara terbaik ialah menyuarakannya secara elok.

Kami memerlukan pengurusan pihak berkepentingan yang lebih mantap dan kami telah melakukannya serta kami membuat banyak keputusan sukar, terutamanya semasa krisis, krisis COVID-19. Jadi saya fikir komunikasi adalah kuncinya dan yang terbaik juga ialah menumpukan kepada pembaharuan negara,” katanya. – Bernama


Tuan Ibrahim Ketua Pembangkang DUN Pahang

ROMPIN, 11 Jamadilawal 1444H, Selasa – Perikatan Nasional (PN) memilih Ahli Dewan Undangan Negeri (ADUN) Cheka, Datuk Seri Tuan Ibrahim Tuan Man sebagai ketua pembangkang mewakili gabungan itu di Dewan Undangan Negeri (DUN) Pahang.

Pengerusi PN Pahang, Datuk Seri Saifuddin Abdullah berkata, beliau akan memaklumkan pemilihan Timbalan Presiden PAS itu kepada Yang Dipertua DUN Pahang.

“…. seterusnya kami mencadangkan jawatan Ketua Pembangkang di DUN ini diberikan fungsi dan status yang rasmi sebagaimana di sesetengah DUN lain dan mengikut contoh di Dewan Rakyat,” katanya pada sidang media di sini hari ini.

Selain itu, Saifuddin juga berkata, PN turut bersetuju untuk menamakan ADUN Lepar Mohd Yazid Mohd Yunus sebagai Ketua Whip di DUN Pahang.

Pada PRU15, Tuan Ibrahim memenangi kerusi DUN Cheka dengan majoriti 1,223 undi menewaskan calon Barisan Nasional (BN) Ho Fong Mee yang mendapat 4,411 undi, Rashid Mohamad (Pakatan Harapan) memperoleh 2,255 undi dan calon pejuang Aishaton Abu Bakar hilang deposit selepas hanya mendapat 81 undi.

Selain DUN Cheka, Tuan Ibrahim juga menang di Parlimen Kubang Kerian, Kelantan. -Bernama


KPDNHEP akan bincang dengan pembekal isu bekalan telur ayam

KUALA TERENGGANU, 18 Rabiulawal 1444H, Sabtu – Kementerian Perdagangan Dalam Negeri dan Hal Ehwal Pengguna (KPDNHEP) akan berbincang dengan pihak pembekal telur ayam di negara ini bagi menyelesaikan masalah bekalan bahan makanan itu yang disifatkan tidak stabil di pasaran.

Timbalan Menterinya Datuk Rosol Wahid berkata, antara yang akan dibincangkan ialah alasan diberikan pihak pengeluar yang mendakwa tempoh kawalan harga siling telur ayam terlalu lama menyebabkan terdapat pengusaha telur ayam menutup perniagaan mereka.

“Alasan yang diberikan oleh pemain industri, saya tidak tahu ia betul atau tidak, adalah kerana kawalan harga siling yang terlalu lama iaitu sepanjang tahun berbanding sebelum ini antara seminggu dan dua minggu khususnya pada musim perayaan.

“Mereka mendakwa ini menjejaskan rantaian bekalan telur ayam. Bagaimanapun, kerajaan juga mengambil langkah intervensi dengan menyalurkan subsidi telur ayam yang kini dinaikkan kepada lapan sen sebiji,” katanya kepada pemberita selepas merasmikan Program Kempen Beli Barangan Malaysia, hari ini.

Rosol berkata, kementeriannya turut meminta Kementerian Pertanian dan Industri Makanan (MAFI) memastikan kelancaran tuntutan subsidi itu bagi memastikan ia tidak dijadikan alasan oleh pemain industri dan menjamin bekalan telur sentiasa stabil di pasaran.

“Sebelum ini pun kita ada bincang dengan MAFI untuk penyelesaian sementara, sama ada kita boleh import telur tetapi saya difahamkan harga telur di luar negara pun agak mahal dan mata wang kita juga agak lemah ketika ini,” katanya.

Dalam pada itu, beliau mengakui turut menerima rungutan daripada orang ramai mengenai kekurangan bekalan telur ayam sejak kebelakangan ini terutama bagi Gred A, B dan C di kebanyakan kawasan di seluruh negara sehingga menjejaskan golongan peniaga. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Terengganu kembalikan bantuan dana raya, i-Fitri

BANGI, 18 Syaaban 1443H, Isnin – Kerajaan PAS Terengganu mengembalikan pemberian bantuan dana raya bagi meringankan beban rakyat terutama menjelang Hari Raya Aidilfitri.

Sebanyak RM56 juta diperuntukkan untuk bantuan dana raya, i-Fitri yang dimanfaat kepada 148,700 ketua isi rumah (KIR) di negeri berkenaan yang layak mulai 17 hingga 23 April ini.

Pengerusi Jawatankuasa Kebajikan, Pembangunan Wanita dan Keluarga dan Perpaduan Nasional negeri, Hanafiah Mat berkata, bantuan sebanyak RM400 diberikan kepada 128,450 isi rumah miskin.

Manakala RM250 pula kepada 20,250 isi rumah berpendapatan antara RM2,500 hingga RM5,000.

Mereka yang layak boleh memohon bantuan berkenaan melalui portal https://ibantuan.terengganu.gov.my bermula 22 Mac hingga 31 Mac.

“Peruntukan dana i-Fitri meningkat berbanding RM33.4 juta yang diumumkan Menteri Besar, Datuk Seri Dr Ahmad Samsuri Mokhtar dalam Belanjawan Terengganu 2022 kerana kita mahu lebih ramai rakyat menerima manfaat tersebut.

“Pembayaran dibuat di peringkat Dewan Undangan Negeri (DUN) masing-masing dan pemohon yang berjaya akan menerima baucer menerusi Jawatankuasa Pembangunan dan Keselamatan Kampung (JPKK),” katanya seperti dipetik akhbar tempatan, hari ini.

Sebelum ini, isu dana raya menjadi pertikaian ramai kerana bantuan berkenaan dihentikan kerajaan negeri pada tahun lalu.

Sebaliknya, ia disalurkan dalam bentuk bantuan COVID-19 kepada golongan yang memerlukan.

Mengulas lanjut mengenai pemberian dana tahun ini, Hanafiah berkata, pemohon yang layak mestilah menetap dan mengundi di Terengganu selain berdaftar dalam sistem Profil Rakyat Terengganu 2020 (PRT20) dengan pendapatan seperti ditetapkan dalam kedua-dua kategori.

Bagaimanapun, katanya, semua penjawat awam dan lantikan kerajaan yang menerima elaun tetap bulanan, kontraktor berdaftar serta peniaga berlesen tidak layak untuk memohon bantuan berkenaan.

Katanya, kerajaan negeri berhak menolak permohonan dan meminda apa-apa syarat di atas dari semasa ke semasa tanpa notis.


Pesawat tempur Arab Saudi serang Yaman

SANA’A, 22 Rabiulawal 1442H, Ahad – Pesawat tempur Arab Saudi melancarkan serangan udara ke atas kawasan perumahan di wilayah Ma’rib dan al-Jawf, Yaman.

Rangkaian televisyen al-Masirah melaporkan bahawa pesawat perang melepaskan lima peluru berpandu di daerah Medghal Ma’rib, semalam.

Pesawat pengebom Arab Saudi juga menjatuhkan peluru berpandu di daerah Khabb wa ash Sha’af al-Jawf dan satu lagi di kawasan Rahabah di wilayah yang sama, tambah laporan itu.

Sekurang-kurangnya enam orang awam cedera setelah pesawat melancarkan serangan di kawasan komersial di wilayah Ma’rib, pusat strategik Yaman.

Bagaimanapun, belum ada laporan mengenai jumlah korban.

Arab Saudi melancarkan serangan ketenteraan yang dahsyat terhadap jiran selatannya pada bulan Mac 2015 dengan kerjasama beberapa negara sekutunya, dan sokongan senjata daripada Amerika Syarikat dan beberapa negara Barat.

Tujuannya adalah untuk mengembalikan kuasa rejim yang disokong oleh Riyadh dan mengalahkan gerakan Houthi Ansarullah yang telah menguasai pentadbiran negara.

Namun, perang yang dilancarkan gagal mencapai tujuan tetapi membunuh puluhan ribu orang Yaman yang tidak bersalah dan memusnahkan infrastruktur negara yang miskin itu.

PBB merujuk kepada keadaan di Yaman sebagai krisis kemanusiaan terburuk di dunia.- Agensi


Kerajaan pertimbang wajibkan pakai pelitup separuh muka

KUALA LUMPUR, 28 Zulkaedah 1441H, Isnin – Kerajaan sedang menimbang untuk mewajibkan pemakaian pelitup separuh muka di tempat-tempat awam susulan ancaman COVID-19 masih belum berakhir, kata Perdana Menteri, Tan Sri Muhyiddin Yassin hari ini.

Beliau berkata, perincian mengenainya akan diumumkan apabila peraturan yang berkaitan dimuktamadkan oleh kerajaan.

“Dalam fasa Perintah Kawalan Pergerakan Pemulihan (PKPP) ini, setiap individu, keluarga dan komuniti adalah petugas barisan hadapan atau frontliners. Ahli keluarga dan anggota masyarakat mestilah sentiasa menasihatkan dan mengingatkan antara satu sama lain (memakai pelitup separuh muka).

“Ibu bapa mesti sentiasa ingatkan anak-anak supaya sentiasa memakai pelitup (separuh) muka ketika keluar dari rumah, jaga penjarakan sosial, sentiasa membasuh tangan, elakkan tempat sesak, jangan berjabat tangan dan lain-lain,” katanya dalam perutusan khas mengenai perkembangan terkini PKPP.

Perutusan itu disiarkan secara langsung oleh stesen televisyen tempatan iaitu saluran Bernama TV, Radio Televisyen Malaysia (RTM), TV3 dan Astro Awani.

Muhyiddin turut menyarankan majikan memantau pekerja dan mengingatkan mereka supaya mematuhi prosedur operasi standard (SOP) yang ditetapkan.

Di sekolah pula, pengetua, guru besar, guru, pengawas dan ketua kelas perlu memainkan peranan lebih proaktif dengan mengingatkan pelajar supaya sentiasa menjaga penjarakan sosial dan mematuhi semua SOP yang telah ditetapkan oleh Kementerian Pendidikan, katanya.

“Saya juga nak mengingatkan ketua kampung, imam dan ketua komuniti supaya jaga komuniti masing-masing. Ketua kampung bersama ahli-ahli jawatankuasa misalnya, boleh buat lawatan atau rondaan ke tempat yang sering dikunjungi oleh penduduk masing-masing,” katanya.

Perdana menteri juga percaya sekiranya semua pihak memainkan peranan masing-masing dalam memutuskan rantaian jangkitan COVID-19, negara akan dapat melalui fasa PKPP ini dengan jayanya.

Jelasnya, negara baru sahaja melihat kesan positif daripada tindakan tegas kerajaan dan disiplin rakyat yang tinggi semasa tempoh PKP dilaksanakan, yang mana ekonomi kembali rancak dan rakyat dapat menikmati semula kehidupan harian dengan mengamalkan kebiasaan baharu.

“Namun, jangan kita lalai dan alpa. Saya nak mengingatkan sekali lagi, pandemik COVID-19 masih belum berakhir. Jadi sama-samalah kita beristiqamah dalam mengekalkan kejayaan kita melawan wabak COVID-19. Saya doakan semoga kita semua kekal sihat, kekal sejahtera dan kekal aman bahagia,” katanya.

Sementara itu, Muhyiddin menegaskan amalan kebiasaan baharu atau ‘new normal’ mesti diteruskan.

“Jangan kerana kes-kes COVID-19 semakin berkurangan, kita tidak lagi memakai pelitup (separuh) muka di tempat awam. Pakailah. Jangan tak pakai. Penjarakan sosial juga mesti diteruskan. Pastikan jarak sekurang-kurangnya satu meter dari orang lain.

“Elak tempat yang sesak dan sempit. Sentiasa beringat untuk elakkan sentuhan badan. Saya selalu berpesan supaya semua elakkan berjabat tangan. Saya tengok sekarang dah ada yang bukan sahaja berjabat tangan, malah berpeluk ketika berjumpa sahabat dan sanak-saudara,” katanya.

Amalan-amalan tersebut, walaupun baik dari segi pergaulan sosial, amat tidak baik dari segi usaha melindungi diri sendiri dan orang-orang di sekeliling daripada dijangkiti virus COVID-19, katanya. – Bernama


5 lagi kes COVID-19 dikesan babit Mesyuarat Khas Parlimen

KUALA LUMPUR, 6 Muharram 1443H, Ahad – Lima lagi kes COVID-19 dikesan berkaitan Mesyuarat Khas Parlimen dari 26 hingga 29 Julai lepas, menjadikan jumlah keseluruhan ialah 102 kes.

Ketua Pengarah Kesihatan, Tan Sri Dr Noor Hisham Abdullah berkata, kes baharu itu dimaklumkan pada 13 Ogos melibatkan lima sekeluarga dengan kes pertama bergejala adalah individu yang menghadiri sidang Parlimen tersebut.

“Tiga kes mempunyai nilai kitaran ambang atau ‘CT value’ RT PCR di antara 16.98 sehingga 22.76 (kebolehjangkitan yang tinggi) manakala dua lagi adalah di antara 28.98 sehingga 33.98,” menurutnya dalam kenyataan hari ini.

Beliau berkata, mereka telah lengkap mendapat dua dos vaksin dan hanya bergejala ringan serta menjalani kuarantin di kediaman masing-masing.

Katanya, penambahan lima kes itu menjadikan 30 kes jangkitan ketika persidangan Dewan Rakyat.

“Daripada 30 kes ini, dua kes melibatkan Ahli Parlimen, sembilan kes terdiri daripada pengiring, sembilan kes pegawai agensi kerajaan, tujuh kes lain-lain iaitu ahli keluarga, dua kes kontraktor dan satu kes daripada kakitangan Parlimen,” katanya.

Dr Noor Hisham memaklumkan, 56 kes pula dikenal pasti hasil saringan pra-Dewan Rakyat, lapan kes kontak rapat dan lapan kes saringan pra-Dewan Negara.

Beliau berkata, Kementerian Kesihatan bersama dengan pihak Parlimen dan Majlis Keselamatan Negara telah berbincang mengenai beberapa penambahbaikan yang diperlukan sebagai persediaan pembukaan semula Parlimen, bagi mengurangkan risiko penularan jangkitan sebelum dan semasa persidangan.

Katanya, kesiapsiagaan itu meliputi tindakan memastikan individu yang hadir ke Parlimen sihat dan tidak dijangkiti COVID-19 pada masa tersebut dan keadaan persekitaran serta bahagian dalaman Parlimen dikaji serta ditambah baik supaya selamat, kurang risiko dan tidak menjadi tempat penularan wabak berkenaan. – Bernama


Perlu notis 28 hari sebelum sidang Parlimen

BATU PAHAT, 25 Rejab 1442H, Selasa – Parlimen tidak mempunyai kuasa untuk mengadakan persidangan Parlimen dengan sewenang-wenangnya dan sebaliknya ia memerlukan notis daripada Ketua Majlis (Perdana Menteri).

Timbalan Yang Dipertua Dewan Rakyat, Datuk Mohd Rashid Hasnon berkata, Perdana Menteri Tan Sri Muhyiddin Yassin perlu memberikan notis sekurang-kurangnya 28 hari sebelum sidang Parlimen boleh dilaksanakan.

Justeru, katanya, mana-mana Ahli Parlimen yang mahu mengadakan sidang berkenaan, mereka perlu membuat permohonan kepada Ketua Majlis (Perdana Menteri).

“Kita tetap masih memerlukan surat atau sekurang-kurangnya notis daripada Ketua Majlis dan diminta semua (Ahli Parlimen) memahaminya.

“Walaupun Yang di-Pertuan Agong mempunyai kuasa memprorog (gantung) dan panggil semula Parlimen namun ia perlu mendapatkan nasihat daripada Perdana Menteri,” katanya selepas menyampaikan sumbangan kotak makanan kepada 400 keluarga B40 dalam kawasan Parlimen Batu Pahat, di sini, hari ini.

Mohd Rashid, yang juga Ahli Parlimen Batu Pahat itu, berkata, Parlimen Malaysia ada menerima cadangan lima Ahli Parlimen pembangkang untuk mengadakan sidang Parlimen mengikut jadual asal yang sepatutnya hari ini (8 Mac), namun mereka dinasihati agar mengutamakan proklamasi darurat yang dilaksanakan ketika ini.

Selain lima Ahli Parlimen pembangkang, katanya, pihaknya turut menerima cadangan yang sama daripada beberapa Ahli Parlimen Perikatan Nasional (PN). – Bernama


Tiada keperluan isytihar darurat: Agong

KUALA LUMPUR, 8 Rabiulawal 1442H, Ahad – Yang di-Pertuan Agong Al-Sultan Abdullah Riáyatuddin Al-Mustafa Billah Shah hari ini bertitah, tiada keperluan untuk darurat diisytiharkan di negara ini.

Datuk Pengelola Bijaya Diraja Istana Negara, Datuk Ahmad Fadil Shamuddin memaklumkan, Al-Sultan Abdullah bertitah perkara itu diputuskan setelah memperhalusi permohonan yang dipersembahkan Perdana Menteri, Tan Sri Muhyiddin Yassin dan berbincang dengan Raja-Raja Melayu selain melihat situasi sedang dihadapi negara ketika ini.

“Al-Sultan Abdullah berpendapat tiada keperluan buat masa ini untuk Seri Paduka Baginda mengisytiharkan darurat di negara ini atau mana-mana bahagian negara Malaysia,” kata Ahmad Fadil dalam kenyataan Istana Negara.

Seri Paduka merasakan kerajaan sekarang telah berjaya menangani wabak COVID-19 ini dengan baik dan berkesan.

“Seri Paduka Baginda amat mempercayai keupayaan kerajaan di bawah pimpinan Perdana Menteri untuk terus melaksanakan dasar dan tindakan penguatkuasaan bagi membendung gejala wabak COVID-19 ini daripada merebak,” katanya dalam kenyataan tersebut.

Ahmad Fadil berkata, sebelum ini Al-Sultan Abdullah berkenan memperhalusi permohonan yang telah dipersembahkan oleh Muhyiddin pada majlis menghadap di Istana Abdul Aziz, Kuantan, Pahang, Jumaat klalu.

Permohonan tersebut ialah pelaksanaan Darurat Perkara 150(1) dan Pemasyhuran Ordinan Darurat (Kuasa-Kuasa Perlu 2020) menurut Perkara 150(2B) Perlembagaan Persekutuan untuk memerangi ancaman wabak COVID-19 di negara ini.

Pada masa yang sama, Ahmad Fadil berkata, Seri Paduka Baginda turut mengingatkan ahli-ahli politik untuk memberhentikan segera segala ‘politicking’ (mainan politik) yang boleh mengganggu kestabilan pemerintahan negara.

Al-Sultan Abdullah turut berpendapat bahawa tiada perlunya Ahli-ahli Parlimen meneruskan tindakan tidak bertanggungjawab yang boleh mengganggu gugat kestabilan kerajaan sedia ada.

“Seri Paduka Baginda menegaskan bahawa Belanjawan Negara 2021 yang akan dibentangkan di sidang Parlimen adalah amat penting kepada rakyat dalam menangani wabak COVID-19 dan memulihkan ekonomi negara.

“Justeru, peruntukan kewangan amat diperlukan oleh petugas barisan hadapan bagi melancarkan tugas dan tanggungjawab mereka,” katanya.

Ahmad Fadil berkata, Yang di-Pertuan Agong amat prihatin terhadap kegelisahan seluruh rakyat ekoran kenaikan mendadak beberapa kluster baharu dan kes positif harian COVID-19 di negara ini.

Datuk Pengelola Bijaya Diraja itu berkata Al-Sultan Abdullah menzahirkan keyakinan bahawa dengan semangat perpaduan dan juang yang tinggi seperti yang pernah dipamerkan bersama, semua pihak mampu sekali lagi berganding bahu memerangi gelombang ketiga penularan wabak ini.

Sehubungan itu, Seri Paduka Baginda menyeru rakyat, tanpa mengira latar belakang dan fahaman politik, mengetepikan segala perbezaan dan perbalahan untuk bersatu padu serta bersatu hati, memainkan peranan membantu kerajaan dan pihak berkuasa membendung wabak COVID19 demi keselamatan diri dan kesejahteraan negara.

Al-Sultan Abdullah turut mengajak seluruh rakyat untuk bersama Seri Paduka Baginda berdoa semoga wabak COVID-19 ini dapat dibanteras dengan berkesan dan diakhiri dengan segera.

Terdahulu, Perbincangan Khas Raja-Raja Melayu berlangsung hampir tiga jam di Istana Negara.

Perbincangan khas berkenaan adalah bagi meneliti cadangan-cadangan yang dikemukakan Muhyiddin bersama beberapa menteri Kabinet ketika menghadap Yang di-Pertuan Agong di Istana Abdul Aziz, Kuantan, Jumaat lalu. – Bernama


PAS Kelantan konsisten dan terbuka bekerjasama dengan UMNO

BANGI, 17 Safar 1444H, Rabu – PAS Kelantan sentiasa mengamalkan sikap terbuka meneruskan kerjasama dengan UMNO di negeri ini dalam persiapan menuju Pilihan Raya Umum ke-15 (PRU15).

Naib Presiden PAS, Datuk Mohd Amar Nik Abdullah berkata, keterbukaan PAS untuk teruskan kerjasama dan semuanya dilakukan demi menjaga kepentingan ummah selain terus kekal berkuasa.

“Walaupun UMNO telah menyuarakan untuk menamatkan hubungan namun kita perlu menilai dan pandang dalam konteks yang lebih luas dan semua ini dilakukan demi kepentingan ummah selain mengelak peluang kepada Pakatan Harapan (PH) kembali berkuasa.

“Kita perlu berjuang supaya dengan kekuatan dan kebersatuan ini mampu memberi peluang tipis untuk PH kembali berkuasa,” katanya ketika dihubungi Ismaweb.net, hari ini.

Beliau berkata demikian sebagai menyokong kenyataan Setiausaha Agung PAS, Datuk Seri Takiyuddin Hassan yang menyatakan parti itu masih menganggap UMNO sebagai Taa’wun terutama dalam membina negara yang diredai.

Mengulas lanjut, Timbalan Menteri Besar Kelantan itu berkata, di peringkat negeri, PAS masih konsisten dan terbuka serta kekal dengan prinsip sama.

Malah, katanya, PAS bersedia untuk mengadakan pertemuan dalam membincangkan perkara ini.

Beliau pada masa menggesa supaya UMNO membuat penilaian semula supaya keputusan yang diambil kini tidak merugikan semua pihak terutama generasi masa depan.

Katanya, parti-parti Melayu kini diserang pelbagai penjuru namun dalam usaha ke arah mendepani perkara ini hanya boleh di atasi dengan memperkukuhkan perpaduan dan kerjasama sesama umat Islam.

“Tidak nafi ada pihak yang tidak ‘gembira’ di atas penyatuan terutama Muafakat Nasional (MN) yang dibentuk selama ini, jadi gangguan itu perlu diabaikan dan dikukuhkan semula dengan penyatuan demi masa depan negara ummah,” katanya.


Lubnan gagal lagi pilih presiden kali ke-4

BEIRUT, 28 Rabiulawal 1444H, Selasa – Parlimen Lubnan sekali lagi gagal memilih presiden untuk negara itu buat kali keempat, hanya beberapa hari sebelum tempoh penggal Michel Aoun ditetapkan berakhir hujung bulan ini.

Proses pengundian pada Isnin gagal menjadi penentu apabila berlaku perpecahan dalam kalangan ahli Parlimen Lubnan terhadap calon yang ditentang oleh kumpulan disokong Iran – Hizbullah.

Michel Moawad – anak kepada bekas Presiden Rene Moawad – memenangi 39 undi, kurang daripada 86 undi yang diperlukan untuk menang.

Sebanyak 50 ahli Parlimen – yang mempunyai 128 kerusi – membiarkan undi mereka kosong dan beberapa daripada mereka meninggalkan sidang sebelum pusingan kedua boleh diadakan.

Ahli Parlimen dari Parti Kataeb yang menyokong Moawad, Elias Hankash mengkritik kelewatan Hizbullah dan menganggap mereka yang meninggalkan sesi berkenaan telah menyebabkan ‘gangguan sistematik’.

Dengan gangguan kepada proses undian yang berlaku untuk kali keempat dan hanya beberapa hari sebelum penggal Presiden Auon berakhir, Speaker Parlimen, Nabih Berri menggesa satu lagi sesi diadakan pada Khamis ini.

Kegagalan dalam setiap percubaan memilih presiden bukanlah suatu perkara luar biasa di Lubnan, malah Aoun pada 2016 juga berdepan 45 percubaan selepas ahli Parlimen enggan bersepakat membuat pengundian.

Kegagalan yang berulang tahun ini dilihat lebih berisiko kerana situasi Lubnan yang semakin lumpuh akibat beberapa siri krisis melanda negara itu sejak kebelakangan ini.-  Agensi


PAU penentu nasib UMNO mahu berubah atau kekal ditolak

BANGI,18 Jamadilawal 1444H, Selasa – Kejatuhan UMNO pada Pilihan Raya Umum Ke-14 (PRU14) menjadi satu tamparan hebat buat parti berkenaan apabila kali pertama ditolak rakyat setelah hampir 60 tahun ‘selesa’ sebagai pemerintah.

Situasi itu bukan hanya mengejutkan ahli dan penyokong tegar parti itu, bahkan mengubah secara total landskap politik tanah air sehingga mengundang pelbagai kemelut.

Meskipun berusaha untuk bangkit menagih kembali sokongan rakyat, ternyata UMNO lebih teruk berdepan era kejatuhannya apabila jumlah kerusi yang dimenanginya terus merosot kepada 30 sahaja pada PRU15 berbanding lebih 40 PRU14.

Walaupun kini masih berada di posisi pemerintah bersama kerajaan campuran Pakatan Harapan (PH), prestasi UMNO pada PRU15 mencetuskan pelbagai tanda tanya apakah nasib parti tertua untuk pilihan raya akan datang.

Menurut penganalisis politik, Dr Azmi Hassan, Perhimpunan Agung UMNO (PAU) sahaja boleh menjadi penentu kepada nasib parti itu, termasuk hala tuju ahlinya.

Beliau berkata, PAU yang dijangka berlangsung pada Januari depan boleh menjadi titik permulaan untuk menyelamatkan parti itu daripada terus dikuburkan atau terus kekal sebagai ejen pembela kepada nasib Melayu.

“Sekiranya pengundi UMNO yakin parti tersebut masih relevan mereka perlu lakukan sesuatu untuk mengembalikan semula semangat dalam perjuangan parti terbesar orang Melayu itu sebelum ini.

“Kalau boleh dicantaskan masalah dan kudis itu maka boleh dikatakan diselamatkan untuk membawa keluar UMNO daripada terus dikuburkan,” katanya dalam rancangan temubual Dimensi di TV Pertiwi, hari ini.

Dr Azmi berkata, penyelesaian itu hanya boleh diselesaikan oleh ahlinya sendiri memandangkan pengundi-pengundi luar telah menyatakan pilihan serta sokongan mereka pada PRU15 lalu.

Dalam hal ini, beliau berkata, ahli UMNO sendiri perlu memainkan peranan sama ada mahu melakukan perubahan atau terus kekal dalam keadaan UMNO hari ini.

“Jadi ini isyarat jelas untuk menentukan hala tuju parti terbesar orang Melayu ini,” katanya.

Tonton Dimensi;


Angka korban di Turki tertinggi sejak Mei

ISTANBUL, 10 Muharram 1442H, Sabtu – Jumlah kematian harian di Turki akibat COVID-19 meningkat kepada 36 pada hari Jumaat yang mana adalah tahap tertinggi sejak pertengahan Mei.

Sementara jumlah kes baharu setiap hari kembali meningkat melebihi 1,500, menurut data Kementerian Kesihatan.

Minggu ini, tahap kes harian baharu meningkat ke tahap terakhir yang dilihat pada pertengahan Jun, mendorong kerajaan untuk melakukan langkah-langkah bagi memerangi penyebaran wabak itu

Angka Kementerian Kesihatan menunjukkan 1,517 kes baharu semalam, menjadikan jumlah kes 265,515.

Jumlah kematian harian yang tertinggi adalah sejak 17 Mei, iaitu 44 orang. Difahamkan, jumlah kematian di Turki mencecah 6,245.

Memberi respons mengenai peningkatan kes pada minggu ini, Presiden Turki, Recep Tayyip Erdogan mengumumkan bahawa semua institusi negara sekarang boleh menerapkan ‘kaedah kerja yang fleksibel’.

Sementara itu Kementerian Dalam Negeri berkata, pihaknya melarang majlis dan perayaan tertentu.


Majlis bacaan doa buka tirai tahun baharu Islam

KUALA LUMPUR, 1 Muharram 1444H, Sabtu – Majlis bacaan doa membuka tirai tahun baharu Islam 1444 Hijrah sebagai tanda kesyukuran serta menghayati peristiwa penghijrahan Nabi Muhammad SAW dari Makkah ke Madinah yang menjadi titik sejarah penting tamadun Islam.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan berangkat ke majlis sambutan Ma’al Hijrah Peringkat Kebangsaan 1444H/2011M dan majlis bacaan Yasin sempena Hari Pahlawan di Masjid Wilayah Persekutuan di sini yang turut dihadiri Perdana Menteri Datuk Seri Ismail Sabri Yaakob.

Majlis itu dimulakan dengan bacaan Yasin dan doa selamat diikuti bacaan doa akhir dan awal tahun dipimpin Imam Besar Masjid Negara Ehsan Mohd Hosni.

Majlis diteruskan dengan solat fardhu maghrib dan solat hajat.

Di KELANTAN, Tengku Mahkota Kelantan Tengku Muhammad Faiz Petra berkenan berangkat ke majlis sambutan Hijratul Rasul peringkat negeri Kelantan di Masjid Al-Sultan Ismail Petra dekat Kubang Kerian.

Pada majlis tersebut, baginda turut berkenan menganugerahkan Tokoh Hijratul Rasul kepada bekas pensyarah Kolej Islam Antarabangsa Sultan Ismail Petra (KIAS) Kelantan Dr Mohd Zain Mahmood.

Di NEGERI SEMBILAN, Yang Dipertuan Besar Negeri Sembilan Tuanku Muhriz Almarhum Tuanku Munawir berkenan merasmikan sambutan Ma’al Hijrah peringkat negeri di Masjid Negeri yang turut dihadiri Menteri Besar Datuk Seri Aminuddin Harun.

Di SELANGOR, Sultan Selangor Sultan Sharafuddin Idris Shah menerusi Facebook rasmi Selangor Royal Office bertitah supaya umat Islam memperbaharui azam untuk menjadi lebih kreatif dan berinovasi dalam menghadapi dunia yang kian mencabar.

“Mengambil semangat dari pertukaran tahun baharu ini merupakan peluang yang terbaik menanamkan semangat untuk berubah serta memperbaiki diri atau keadaan kita kepada yang lebih baik, sama ada sebagai individu, keluarga, jabatan, masyarakat mahupun negara,” titah baginda.

Di JOHOR, Sultan Johor Sultan Ibrahim Sultan Iskandar menerusi hantaran di Facebook rasmi baginda menyeru umat Islam menyambut tahun baharu Hijrah dengan penuh keimanan dan ketakwaan.

“Marilah kita menyambut tahun baharu ini dengan penuh keimanan dan ketakwaan agar seluruh masyarakat Islam di negeri Johor ini terus diberkati Allah SWT dan hidup dalam keadaan harmoni dan sihat sejahtera,” titah baginda. – Bernama


Jangan hina perjuangan martabat bahasa Melayu

Oleh Zuhayati Yazid

BANGI, 1 Zulkaedah 1443H, Rabu – Perjuangan memartabatkan bahasa Melayu sebagai bahasa diplomatik dan ilmu tidak boleh dipandang dihina, sebaliknya perlu ditumpukan sebagai usaha murni yang memerlukan langkah dan strategi tepat.

Langkah itu perlu kerana negara sudah hampir meminggirkan bahasa Melayu yang merupakan bahasa ibunda melalui beberapa polisi tanpa sedar sejak negara merdeka.

Presiden gerakan Islam Ikatan Muslimin malaysia (ISMA), Ustaz Muhammad Fauzi Asmuni berkata, sekiranya bukan kita yang memperjuangkan bahasa kebangaan, siapa lagi yang harus dipertanggungjawab.

“Jadi, teruskan dengan strategi yang tepat tapi jangan sesekali hina perjuangan mereka.

“Perkara 152 dan Akta Bahasa Kebangsaan perlu diberikan ruang sebagai bahasa ilmu, namun sekiranya ada yang tidak bersetuju jangan pula ada cubaan menakut-nakutkan – sehingga boleh menyebabkan negara kita ranap, dek kerana usaha memartabatkan bahasa Melayu,” katanya kepada Ismaweb,net. hari ini.

Mengulas lanjut, Ustaz Fauzi berkata, selain memerlukan penguatkuasaan penggunaan bahasa Melayu di pelbagai peringkat, usaha memartabatkan bahasa Melayu di dalam hati warganegara juga perlu ditekankan.

“Kedudukan sekolah vernakular sebagai contoh adalah antara isu yang perlu diselesaikan.

“Polisi-polisi seperti pembelajaran Sains dan Matematik dalam bahasa Inggeris dan seumpamanya tidak harus berulang lagi,” katanya.

Beliau pada masa sama mengagumi langkah kerajaan Sepanyol yang cekal memartabatkan bahasa kebangsaan secara meluas.

Kesungguhan tersebut boleh dilihat melalui stesen televisyen yang mengalih suara dengan menukar filem dan drama dalam bahasa Inggeris dari luar negara kepada bahasa ibunda mereka.


Tak perlu RCI untuk siasat dakwaan KPN: Takiyuddin

KOTA BHARU, 7 Syaaban 1442H, Ahad – Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan berkata tiada keperluan untuk menubuhkan Suruhanjaya Siasatan Diraja (RCI) bagi menyiasat dakwaan Ketua Polis Negara Tan Sri Abdul Hamid Bador mengenai kewujudan kartel dalam Polis Diraja Malaysia (PDRM) dan gerakan dalaman pegawai muda PDRM yang mahu menjatuhkannya.

Beliau berkata ini kerana perkara itu boleh diselesaikan oleh Suruhanjaya Pasukan Polis (SPP).

“Saya rasa tidak timbul (isu penubuhan RCI), sebagaimana kata Menteri Dalam Negeri Datuk Seri Hamzah Zainuddin itu masalah dalaman yang boleh dikendalikan SPP.

“SPP dipengerusikan sendiri oleh Menteri Dalam Negeri dan Ketua Polis Negara juga adalah ahlinya. Saya rasa tidak ada masalah yang besar untuk menyelesaikannya, SPP boleh selesaikan masalah polis dan penjawatan,” katanya pada sidang media selepas Program Malaysia Prihatin Sesi Bersama Pegawai Kerajaan Negeri dan Kerajaan Persekutuan di Kompleks Kota Darulnaim hari ini.

Takiyuddin berkata demikian ketika diminta mengulas pendedahan Abdul Hamid menerusi program ‘Sinar Live bersama IGP’ bahawa wujud gerakan dalam kalangan pegawai muda PDRM yang bercita-cita untuk menjatuhkannya.

Abdul Hamid mendakwa gerakan itu juga merupakan kumpulan sama yang mendalangi kartel dalam PDRM dengan hasrat mendominasi pasukan keselamatan negara demi kepentingan mereka. – Bernama


ISMA terima kunjungan Hamas, bincang perjuangan rakyat Palestin

BANGI, 4 Rabiulawal 1445H, Rabu – Gerakan Islam, Ikatan Muslimin Malaysia (ISMA) menerima kunjungan hormat daripada Pemimpin Kanan Biro Politik Gerakan Perjuangan Islam Palestin (Hamas), Usamah Hamdan dan delegasi, di ibu pejabatnya semalam.

Amir ISMA, Ustaz Abdullah Zaik Abdul Rahman berkata, pertemuan yang berlangsung selama satu jam itu membincangkan pelbagai perkara yang menyentuh aspek kelangsungan serta perjuangan Palestin dan umat Islam.

Dalam pertemuan itu, Usamah juga berkongsi beberapa perkembangan terkini isu rakyat Palestin di peringkat antarabangsa dan juga hal-hal yang membabitkan komuniti Palestin di Malaysia.

“Saya nyatakan kepada beliau isu rakyat Palestin sangat dekat di hati dan menjadi keutamaan saya di setiap masa.

“Setiap kali saya berkunjung ke sana, nama Malaysia sentiasa meniti di bibir umat Islam, membuktikan besarnya peranan dan sumbangan Malaysia kepada rakyat Palestin.

“Sebagai sebuah gerakan Islam, ISMA sentiasa berusaha mengambil tanggungjawab memberikan kesedaran kepada umat Islam di Malaysia tentang konflik dan penindasan umat Islam di seantero dunia,” kata Ustaz Abdullah Zaik dalam kenyataan di Facebook.

Pada masa sama, Ustaz Abdullah Zaik menaruh harapan supaya umat Islam di negara ini sentiasa bersatu hati dan terus menjadi contoh kepada dunia Islam dalam memberi sokongan dan bantuan kepada isu-isu umat Islam di seluruh dunia khususnya di Palestin.

Pertemuan itu turut disertai oleh Setiausaha Agung Global Coalition for Quds and Palestine (GCQP), Mounir Saeid, Pengerusi Pertubuhan Kebudayaan Palestin Malaysia (PCOM), Dr Baderedin Seyam dan wakil-wakil dari ibu pejabat PCOM di Malaysia.

Hadir sama Presiden ISMA, Ustaz Shuhaib Ar-Rumy Selamat dan Perunding Kanan Hubungan Antarabangsa ISMA, Ustaz Muhammad Fauzi Asmuni.


Kerajaan tak boleh ‘mandulkan’ demokrasi, UMNO desak Parlimen bersidang

KUALA LUMPUR, 13 Ramadan 1442H, Ahad – UMNO mendesak dan mengesyorkan kepada kerajaan supaya Parlimen dan Dewan Undangan Negeri (DUN) kembali bersidang semasa tempoh darurat, kata Setiausaha Agung UMNO, Datuk Seri Ahmad Maslan.

Beliau berkata, perkara itu, yang diputuskan dalam mesyuarat Majlis Tertinggi (MT) UMNO hari ini, juga selaras dengan titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang menzahirkan pandangan bahawa Parlimen boleh bersidang semasa tempoh darurat.

Ahmad berkata, antara rasional utama yang dipertimbang berhubung perkara itu ialah kerajaan tidak boleh dilihat cuba ‘memandulkan’ amalan demokrasi berparlimen.

“Parlimen dan Dewan Undangan Negeri adalah medan semak dan imbang dalam kalangan wakil-wakil rakyat agar kerajaan tidak melakukan sebarang tindakan sesuka hati hingga membelakangkan kepentingan dan kebajikan rakyat yang hari ini berdepan dengan pelbagai kesukaran dan kesempitan melibatkan ekonomi, pengangguran, kos sara hidup dan harga barang yang meningkat,” katanya selepas mesyuarat itu.

Sebelum ini, Al-Sultan Abdullah menzahirkan pandangan bahawa Parlimen boleh bersidang semasa tempoh darurat berkuat kuasa pada suatu tarikh yang difikirkan sesuai oleh Seri Paduka atas nasihat Perdana Menteri.

Perkara itu termaktub dalam subperenggan 14(1)(b) Ordinan Darurat (Kuasa-Kuasa Perlu) 2021 yang menyatakan Parlimen hendaklah dipanggil, diprorog dan dibubarkan pada suatu tarikh sebagaimana difikirkan sesuai oleh Seri Paduka atas nasihat Perdana Menteri.

Pada masa sama, Ahmad berkata, prosedur operasi standard (SOP) khas harus dibangunkan bagi membolehkan persidangan Parlimen dan DUN dilakukan seperti yang diamalkan di negara-negara seluruh dunia.

Beliau juga berkata, UMNO memutuskan untuk menghantar surat kepada Ketua Pengarah Jabatan Pendaftaran Pertubuhan Malaysia dan Ketua Pengarah Majlis Keselamatan Negara bagi mendapatkan nasihat serta garis panduan untuk mengadakan pemilihan parti pada tahun ini.

Katanya, perkara itu selaras dengan peraturan yang termaktub di dalam Perlembagaan UMNO dan SOP COVID-19.

Ahmad berkata, bagi memastikan proses pemilihan parti yang bakal melibatkan mesyuarat perwakilan UMNO cawangan termasuk sayap Wanita, Pemuda dan Puteri di semua 191 Bahagian seluruh negara dapat diadakan dengan berkesan serta lancar dengan mengambil kira jumlah jangkitan COVID-19 yang meningkat.

Beliau berkata, mesyuarat turut mendesak melalui menteri-menteri UMNO agar kerajaan segera menubuhkan Suruhanjaya Siasatan Diraja bagi menyiasat segala pendedahan kandungan buku tulisan bekas Peguam Negara Tan Sri Tommy Thomas berikutan terdapat banyak laporan polis berhubung perkara itu. – Bernama


Petisyen tukar nama Bukit Melaka cecah 17,000 tandatangan

BANGI, 2 Muharram 1442H, Jumaat – Setakat jam 7 malam tadi, petisyen atas talian ‘Rakyat Sokong Kembalikan Nama Asal Bukit Melaka’ berjaya mengumpulkan 17,240 tandatangan.

Petisyen yang dilancarkan Pemuda Ikatan Muslimin Malaysia (ISMA) itu bagi mengembalikan semangat kemerdekaan masyarakat kepada perjuangan membebaskan tanah air yang telah dimulakan oleh pejuang-pejuang lampau sejak 500 tahun lalu.

“Hal ini kerana, Pemuda ISMA melihat semangat perjuangan kian hari makin menipis dalam kalangan masyarakat khususnya golongan pemuda dek kerana hilang asbab dan sumber perjuangan.

“Atas dasar itu, Pemuda ISMA membawa slogan ‘Tukar Nama Asal, Hapus Jejak Penjajah’ yang bertepatan dengan tuntutan kemerdekaan dalam menyeru anak muda ke arah penghayatan dan pembangunan jati diri perjuangan yang sebenar.

“Slogan ini ke arah membawa naratif Tanah Melayu sebagai syiar ketamadunan bangsa Melayu. Justeru, pengembalikan nama tempat atau tanah kepada nama asalnya akan menghubungkan generasi kini dengan generasi silam,” katanya dalam satu kenyataan.

Isnin lalu, ISMA Melaka menyerahkan petisyen sokongan kepada Perbadanan Muzium Melaka (PERZIM) – yang mendapatkan 16,388 tandatangan rakyat Malaysia.

Petisyen setebal 190 muka surat itu adalah tanda sokongan rakyat Malaysia terhadap cadangan PERZIM mengembalikan semula nilai sejarah bukit berkenaan, yang awalnya milik kerajaan Kesultanan Melayu Melaka.

Petisyen itu dilancarkan secara atas talian di laman web change.org pada 19 Julai lalu, dan masih diteruskan sehingga ke hari ini.

Sebelum ini, MCA Kota Melaka antara pihak yang membantah usul menukar nama Bukit St Paul menjadi Bukit Melaka.

Naib pengerusinya, Datuk Ronald Gan mendakwa, Bukit St Paul harus kekal seperti yang telah diketahui selama ini.

“Tidak masuk akal untuk mengusulkan agar nama ikon sejarah itu diubah. Adakah kita akan menukar nama replika Galleon Portugis Flor de la Mar di Bandar Hilir juga,” soalnya.


Penukaran ke buku teks digital perlu secara berfasa: iGuru

Oleh Athirah Huda Zalhe

BANGI, 19 Syaaban 1444H, Ahad – Ikatan Guru-Guru Muslim Malaysia (iGuru) bersetuju dengan usaha Kementerian Pendidikan (KPM) menukarkan bahan sistem pendidikan termasuk buku teks fizikal kepada digital, bagi menangani isu beg berat dalam kalangan murid.

Bagaimanapun, pelbagai pertimbangan harus diambil kira oleh KPM bagi memastikan usaha berkenaan efektif selain tidak menyusahkan guru, pihak sekolah, murid dan ibu bapa.

Justeru, Presiden iGuru, Ustaz Mohd Azizee Hasan menyarankan supaya usaha itu dilaksana secara berfasa, dengan mengambil kira status murid serta kedudukan sekolah.

Ini kerana, katanya, tidak semua sekolah khususnya di kawasan luar bandar dan pedalaman mempunyai akses internet yang baik.

“Namun, pihak KPM khususnya kerajaan perlu tingkatkan kualiti akses capaian internet dan jalur lebar terutama di luar bandar dan pedalaman terutama 5G.

“Pada masa sama, perlu juga tingkatkan kemudahan pembelajaran digital seperti Smart Board, Smart TV, laptop dan telefon pintar,” katanya kepada Ismaweb.net, hari ini.

Beliau berkata demikian sebagai mengulas rancangan KPM meneruskan usaha menukarkan buku teks fizikal kepada digital sebagai langkah menyelesaikan masalah beban beg berat murid.

Sebelum ini, Timbalan Menteri Pendidikan, Lim Hui Ying berkata, usaha itu agak terhad dengan mengambil kira pemilikan peranti digital dalam kalangan murid dan ketersediaan capaian internet di sekolah-sekolah seluruh negara.

Atas sebab itu, Mohd Azizee mencadangkan supaya sekolah yang belum bersedia melaksanakan perubahan bahan pendidikan kepada digital, boleh meneruskan penggunaan buku teks fizikal seperti biasa.

“Mana-mana sekolah yang menghadapi masalah boleh menggunakan buku teks bagi memastikan proses pembelajaran berlaku terutama menangani anak-anak miskin atau B40,” katanya.


Zahid tepis dakwaan BN akan ditawar terajui 3 negeri

KUALA LUMPUR, 6 Ramadan 1444H, Selasa –  Pengerusi Barisan Nasional (BN) Datuk Seri Ahmad Zahid Hamidi menepis dakwaan kononnya gabungan itu akan ditawarkan menerajui Kelantan, Terengganu dan Kedah jika Kerajaan Madani memenangi Pilihan Raya Negeri (PRN) akan datang.

Ini susulan kenyataan Pengarah Komunikasi Amanah, Khalid Abdul Samad yang berkata, Pakatan Harapan (PH) dijangka membuat tawaran itu kepada BN.

Ahmad Zahid yang juga Timbalan Perdana Menteri berkata, ia hanya pandangan peribadi Khalid kerana beliau tidak terlibat dalam mesyuarat sekretariat Kerajaan Perpaduan.

“Kita akan bincang perkara ini pada mesyuarat sekretariat akan datang,” katanya seperti dilapor media tempatan.

Khalid juga dilaporkan memberitahu akhbar Utusan Malaysia bahawa calon Menteri Besar atau Ketua Menteri Selangor, Negeri Sembilan dan Pulau Pinang masih akan dipilih daripada PH.

“Barisan terpaksa menerima ia tidak mempunyai kerusi yang banyak di tiga negeri ini.

“Tetapi kami akan berunding untuk jawatan tertinggi di tiga negeri lain dan berkemungkinan ia akan diberikan kepada Barisan,” lapor akhbar itu memetik kenyataannya.

Pilihan raya di enam negeri itu dijangka diadakan pada pertengahan tahun ini.

Pada masa ini, Perikatan Nasional mengetuai Kelantan, Kedah dan Terengganu manakala PH mentadbir Selangor, Pulau Pinang dan Negeri Sembilan.


MAIWP bentang tujuh resolusi santuni golongan miskin bandar

KUALA LUMPUR, 9 Jamadilawal 1442H, Khamis  – Persidangan Meja Bulat dianjurkan Majlis Agama Islam Wilayah Persekutuan (MAIWP) hari ini membentangkan tujuh resolusi yang bermatlamat menyantuni golongan miskin bandar di tiga wilayahnya.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata, resolusi berkenaan bakal diperhalusi sebelum dilaksanakan menerusi projek perintis dalam masa terdekat.

“Insya-Allah (resolusi akan dibentangkan ke Kabinet) sekitar Januari tahun depan,” katanya pada sidang media selepas merasmikan sesi persidangan meja bulat itu di sini hari ini.

Turut hadir Pengerusi MAIWP  Datuk Seri Syed Hussien Alhabshee.

Zulkifli berkata, adalah penting untuk menilai semula tahap dan mengenal pasti punca kemiskinan dengan lebih kerap susulan perubahan situasi terutama selepas negara dilanda COVID-19.

Persidangan Meja Bulat bertemakan ‘Menyantuni Kemiskinan Bandar’ itu dipengerusikan Ahli MAIWP Tan Sri Dr Abdul Aziz Abdul Rahman, bertujuan mengkaji dan meneliti keberkesanan agihan bantuan yang lebih mampan dan bersistematik agar sampai kepada golongan sasar.

Antara resolusi dibaca dan dibentangkan Abdul Aziz ialah untuk mewujudkan pangkalan data penerima bantuan berpusat (Big Data Analytic) yang boleh dicapai oleh semua agensi supaya agihan bantuan dapat diselaraskan.

Resolusi lain termasuk menjalinkan kerjasama strategik antara agensi kerajaan, swasta dan sukarelawan dalam mengagihkan bantuan kepada golongan sasar supaya tiada pertindihan, keciciran serta lebih efisien dan produktif.

Resolusi itu turut menyatakan agar tahap kemiskinan dikaji semula daripada pelbagai dimensi dan diukur berdasarkan jumlah pendapatan keluarga dan mengambil kira kadar kecukupan sara hidup keluarga dalam sebulan.

Abdul Aziz berkata, resolusi lain ialah membangunkan kawasan di sekitar masjid berkonsepkan ‘Islamic City’ yang mengandungi komponen pembangunan seperti pusat perniagaan serta perumahan untuk asnaf, B40 dan mualaf untuk menaikkan taraf hidup mereka.

Selain itu, beliau berkata, punca utama kemiskinan juga perlu dikenal pasti selain menggunakan instrumen wakaf dalam membasmi kemiskinan. -Bernama


Nik Abduh ‘buka puasa’

BANGI, 21 Muharam 1445H, Selasa – Nik Mohamad Abduh Nik Abdul Aziz hari ini memaklumkan sudah ‘berbuka puasa’ selepas seminggu mengumumkan berehat daripada arena politik tanah air.

Menerusi hantaran di Facebook beliau, bekas Ahli Parlimen Bachok itu mengakui sukar menjalani ‘puasa’ politik.

“Saya berbuka puasa. Payah puasa politik rupanya. Kelat mulut (pahit mulut),” katanya.

Terdahulu, selepas terpalit dengan isu tidak dicalonkan di Dewan Undangan Negeri (DUN) Chemapaka, Nik Mohamad Abduh memaklumkan mahu berehat daripada politik untuk satu tempoh.

Anak kepada bekas Menteri Besar Kelantan, Allahyarham Tan Sri Nik Abdul Aziz Nik Mat berkata, ia adalah tempoh paling sukar buat dirinya serta ibu, Puan Sri Tuan Sabariah Tuan Ishak.


Banjir: Jumlah mangsa di PPS terus menurun

KUALA LUMPUR, 8 Jamadilakhir 1443H, Selasa – Situasi banjir di seluruh negara setakat pagi ini semakin pulih apabila jumlah mangsa di pusat pemindahan sementara (PPS) semakin menurun di tiga negeri yang masih terjejas iaitu Johor, Melaka dan Pahang.

Di JOHOR, banjir semakin surut dan jumlah mangsa terus mencatatkan penurunan kepada 2,298 orang setakat 8 pagi ini, berbanding 2,935 individu, petang semalam.

Pengerusi Jawatankuasa Kesihatan dan Alam Sekitar Johor R. Vidyananthan berkata empat daerah masih terjejas banjir di negeri itu melibatkan 35 PPS dengan Muar mencatatkan jumlah mangsa tertinggi iaitu 873 orang, diikuti Segamat (734), Tangkak (610) dan Batu Pahat (81).

“Dua PPS telah ditutup iaitu Balai Raya Padang Kiambang dan Kompleks Penghulu Mukim Pogoh di Segamat, berikutan semua mangsa dibenarkan pulang ke kediaman masing-masing.

Di PAHANG, Sekretariat Jawatankuasa Pengurusan Bencana Negeri melaporkan 66 mangsa daripada 15 keluarga masih berada di PPS Sekolah Kebangsaan Temai di Pekan pagi ini.

Sementara itu, PPS terakhir di Rompin yang menempatkan 14 mangsa daripada empat keluarga menamatkan operasinya malam tadi apabila mereka dibenarkan pulang ke rumah masing-masing.

Jabatan Meteorologi turut meramalkan cuaca baik di daerah Pekan sepanjang hari ini.

Di MELAKA, Pengarah Angkatan Pertahanan Awam Malaysia (APM) Melaka Lt Kol (PA) Cuthbert John Martin Quadra berkata mangsa banjir di Melaka kini berjumlah 124 orang daripada 36 keluarga pagi ini dan semuanya masih ditempatkan di tiga PPS di Jasin.

“Cuaca di seluruh negeri ketika ini dilaporkan cerah, namun penduduk di lokasi berhampiran Sungai Muar di Bukit Kepong, Muar yang kekal mencatatkan paras bahaya, dinasihatkan agar sentiasa berwaspada,” katanya dalam kenyataan hari ini. – Bernama


Remaja Palestin mati ditembak tentera pengganas Israel

RAMALLAH, 5 Rabiulawal 1444H, Ahad – Seorang remaja Palestin ditembak mati tentera pengganas Israel pada Sabtu, dalam satu insiden di Tebing Barat yang diduduki.

Kejadian itu berlaku selepas sekumpulan pemuda Palestin memecahkan lubang melalui penghadang pemisah Israel dan mula membaling objek ke arah polis.

Kejadian tembakan berlaku di Azariyah, sebuah perkampungan di luar Baitulmaqdis, sekali gus menandakan keganasan terbaharu yang menjadi tahun paling berdarah di Tebing Barat sejak 2015.

Video amatur yang dikongsi di media sosial menunjukkan sekumpulan pemuda berkumpul di hadapan penghadang konkrit dan melaungkan slogan ketika mereka terpaksa melalui pintu pagar.

Polis sempadan Israel mendakwa tentera menembak penunjuk perasaan yang cuba melemparkan bom api ke arah mereka ketika datang untuk menyuraikan demontrasi.

Rejim itu mendakwa penunjuk perasaan membaling batu dan bahan letupan ke arah mereka.

Kementerian Kesihatan Palestin mengenal pasti remaja yang ditembak mati itu sebagai Fayez Damdoum, 18.

Israel membina penghalang itu kira-kira 20 tahun lalu kononnya sebagai langkah keselamatan yang bertujuan untuk menghalang penyerang daripada memasuki Israel.

Namun, penghalang itu mencecah ke kawasan Tebing Barat yang membabitkan hampir 10 peratus wilayahnya.

Rakyat Palestin melihat struktur itu sebagai rampasan tanah haram dan simbol penjajahan tentera Israel selama 55 tahun di wilayah itu.-  Agensi


85 rakyat kita di Sri Lanka selamat

KUANTAN, 11 Zulhijjah 1443H, Isnin – Seramai 85 rakyat Malaysia yang berdaftar dengan Suruhanjaya Tinggi Malaysia di Sri Lanka dilaporkan selamat walaupun berlaku ketegangan di negara itu, kata Menteri Luar, Datuk Seri Saifuddin Abdullah.

Beliau berkata, kementeriannya bersedia untuk memindahkan rakyat Malaysia di situ jika keadaan bertambah buruk, dengan perkembangan semasa situasi di negara itu dipantau rapat buat masa ini.

“Kita menjangkakan keadaan di Sri Lanka akan kembali reda dalam beberapa hari ini setelah Presiden dan Perdana Menteri negara itu menyerahkan kuasa kepada Speaker Dewan.

“Buat masa ini, kita menasihatkan rakyat Malaysia di sana supaya tidak keluar rumah dan segera menghubungi pihak kedutaan Malaysia jika terdapat keperluan terutamanya dari segi bekalan makanan,” katanya.

Saifuddin berkata demikian pada sidang media selepas menghadiri Majlis Korban Aidiladha Parlimen Indera Mahkota di Masjid Sungai Karang Darat di sini hari ini, yang melibatkan agihan 43 ekor lembu kepada kawasan sekitar parlimen itu.

Selain itu, beliau juga meminta mereka yang gagal menghubungi saudara mara di Sri Lanka agar segera memaklumkan kedutaan Malaysia di Colombo supaya mereka dapat dikesan.

“Kita tidak menjangka sesuatu yang buruk berlaku terhadap mereka, cuma apa yang dibimbangi kemungkinan berlaku komunikasi terputus di sana,” katanya.

Media antarabangsa sebelum ini melaporkan pergolakan di Sri Lanka berlaku akibat krisis kewangan paling teruk dengan negara itu gagal membayar balik hutang luar berjumlah US$51 bilion (RM226 bilion) dan kini mengadakan rundingan dengan Tabung Kewangan Antarabangsa (IMF) bagi mendapatkan bantuan.

Presiden Gotabaya Rajapaksa dan Perdana Menteri Ranil Wickremesinghe telah mengumumkan peletakan jawatan mereka selepas penunjuk perasaan yang marah menyerbu kediaman presiden pada hari Sabtu dan membakar rumah perdana menteri. – Bernama


20 tahun menceroboh, isu hilang pendapatan tak patut bangkit!

BANGI, 11 Zulhijjah 1442H, Rabu – Pertubuhan-Pertubuhan Pembela Islam (PEMBELA) mengingatkan semua pihak khususnya kumpulan pekebun haram di Pahang supaya tidak cuba menonjolkan kononnya menjadi mangsa keadaan.

Ini termasuk, sengaja membangkitkan isu kononnya tindakan pihak berkuasa dan kerajaan negeri ke atas kebun haram di Raub menyebabkan pekebun hilang punca pendapatan setelah 20 tahun.

Dalam satu kenyataan hari ini, PEMBELA menegaskan, isu hilang punca pendapatan tidak sepatutnya dibangkitkan penceroboh memandangkan tanah kebun berkenaan bukan hak milik mereka.

“20 tahun menceroboh, hari ini tidak dapat menceroboh dan menjarah hasil ceroboh. Apa yang kamu hairankan sangat?

“Sepanjang 20 tahun lalu, sudah berapa juta ringgit kerajaan negeri rugi kerana pencerobohan ini, termasuk wang cukai dan sebagainya,” katanya.

PEMBELA menegaskan, kerugian jutaan ringgit dialami kerajaan Pahang itu sepatutnya boleh dimanfaatkan untuk pelbagai projek kesejahteraan rakyat seperti bantuan kepada individu miskin, pembangunan infrastruktur dan pendidikan.

Pertubuhan itu berkata demikian mengulas kenyataan Presiden Musang King Alliance (SAMKA), Wilson Chang yang mendakwa bahawa pekebun hilang punca pencarian susulan tindakan pihak berkuasa memusnahkan kebun haram di Hutan Simpan Batu Talam, Raub.

Chang pada 11 Julai meluahkan rasa tidak puas hati dan tidak bersetuju dengan tindakan pihak berkuasa kerana menjejaskan kehidupan pekebun haram ketika tempoh pandemik ini.


Kartel daging haram: Penguatkuasaan mesti tegas, jangan biar kes berulang!

Oleh Siti Hafidah Abd Ghaffar

BANGI, 5 Jamadilawal 1442H, Ahad – Ikatan Muslimin Malaysia (ISMA) Johor menggesa pihak berkuasa meningkatkan penguatkuasaan bagi memastikan isu kartel daging dengan label halal palsu, seperti yang berlaku di negeri itu tidak berulang.

Tindakan perlu dilaksanakan dengan lebih teliti untuk mengelakkan berlakunya penyalahgunaan kuasa mahupun rasuah memandangkan hal ini melibatkan integriti dan ketelusan pihak berkuasa.

Yang Dipertua ISMA Johor, Ustaz Wan Mohd Azli Wan Ahmad turut menggesa kerajaan negeri menyiasat kemungkinan pembekal daging sejuk beku lain melakukan aktiviti serupa.

“Isu ini juga telah mempengaruhi kredibiliti logo halal yang dikeluarkan oleh Jabatan Kemajuan Islam Malaysia (JAKIM) bukan sahaja di dalam negara tetapi juga di luar negara.

“Justeru, sudah tiba masanya syarikat berkaitan kerajaan (GLC) memandang serius industri halal dan menggesa umat Islam untuk memiliki kesedaran yang lebih baik mengenai Kempen Beli Produk Muslim,” katanya ketika dihubungi Ismaweb.net hari ini.

Sebelum ini, negara didedahkan dengan taktik jahat kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo halal dan menjualnya ke pasaran seluruh Malaysia dalam serbuan bersepadu pihak berkuasa di sebuah gudang di Senai.

Hasil risikan Jabatan Perkhidmatan Kuarantin dan Pemeriksaan Malaysia (MAQIS) kartel berkenaan dipercayai menyamar sebagai syarikat pembekal daging sejuk beku telah menjadikan gudang berkenaan sebagai lokasi untuk membuat label dan cap palsu yang kemudiannya akan ditampal pada kotak daging yang telah dibungkus semula itu.

Tindakan itu dibuat bagi menyakinkan pemborong di Malaysia kononnya bekalan daging sejuk beku itu diperoleh dari negara yang dibenarkan pengimportannya sebelum dipercayai diedar ke pasaran tempatan.

Sebelum ini, MAQIS Pulau Pinang juga dilaporkan merampas 13,651 kilogram (kg) daging kambing sejuk beku bernilai RM365,917 dari Australia yang dibawa masuk ke negara ini di Terminal Kontena Butterworth Utara (NBCT).

Berdasarkan pemeriksaan, MAQIS mendapati maklumat yang dikemukakan pada dokumen membawa kambing sejuk beku itu adalah tidak tepat dan mengelirukan serta tidak seperti yang dinyatakan pada syarat-syarat dalam permit import MAQIS.


Semua orang ada sejarah, PAS terima sokongan Tun M

BANGI, 4 Muharam 1445H, Sabtu – PAS terbuka dengan sokongan bekas Perdana Menteri, Tun Dr Mahathir Mohamad kepada Perikatan Nasional (PN) apabila membuat kemunculan pertama di pentas parti itu di Kelantan, semalam.

Timbalan Menteri Besar Kelantan, Datuk Mohd Amar Nik Abdullah berkata, setiap individu mempunyai sejarah masing-masing dan positif dengan perubahan yang ditonjolkan negarawan tersebut.

Justeru, Naib Presiden PAS itu berharap sokongan Dr Mahathir dapat membersihkan kesilapan lalu.

“Sejarah lalu nak buat macam mana. Semua orang ada sejarah masing-masing.

“Kalau diambil dalam sejarah Islam orang yang masuk Islam ramai yang ada masalah sebelum Islam, lawan nabi.

“Saya harap dengan kemasukan Tun M bersama PN dapat membersihkan kesilapan-kesilapan yang telah dilakukan sebelum ini,” katanya.

Semalam, Dr Mahathir membuat kemunculan pertamanya di atas pentas PN, dengan menyampaikan amanat negarawan di hadapan puluhan ribu penyokong parti itu.

Menarik perhatian, Dr Mahathir yang memakai kemeja putih turut menyarung jaket PAS.

Dalam ucapannya, bekas Ahli Parlimen Langkawi yang kini menginjak usia 98 tahun itu menyeru pengundi menunaikan tanggungjawab – sekali gus menyapu bersih dan menang PRN di enam negeri terbabit.

“Saya harap dapat sapu bersih. Kita semua orang Melayu, ramai yang berkata orang Melayu berpecah dan tak mungkin bersatu.

“Tapi malam ini dapat lihat pemimpin parti-parti Melayu berkumpul di sini kerana nak memperjuangkan nasib dan masa depan negara.

“Tidak mudah kita nak serahkan kepada orang lain kerana kita juga ada kebolehan untuk mentadbir. Suatu masa dulu kita digelar ‘harimau Asia’, hari ini sudah jadi ‘kakistokrasi’,” katanya


Gelar Hamas militan, editor Berita Mandarin RTM dipanggil beri penjelasan

BANGI, 1 Syawal 1442H, Khamis – Kementerian Komunikasi dan Multimedia telah memanggil Editor Meja Mandarin dan Ketua Editor Berita Mandarin, TV2 Jabatan Penyiaran Malaysia (RTM) untuk memberikan penjelasan dan laporan lengkap berhubung laporan beritanya pada 12 Mei lalu.

Tindakan itu susulan perkongsian di laman sosial mengenai penggunaan istilah yang merujuk kepada kumpulan Pergerakan Perjuangan Islam Palestin (Hamas) dalam pelaporan berita Mandarin oleh TV2, RTM berkaitan serangan udara Israel terhadap Palestin.

Atas sebab itu, Menteri Komunikasi dan Multimedia, Datuk Saifuddin Abdullah berkata, beliau telah segera mengarahkan siasatan dan tindakan lanjut diambil oleh pihak pengurusan RTM.

Katanya, ini termasuk mengenakan Surat Tunjuk Sebab (STS) ke atas pegawai terlibat dan siasatan lanjut sedang dilaksanakan oleh pihak pengurusan.

Selain itu, permohonan maaf secara terbuka dalam siaran berita untuk pembetulan juga telah disiarkan dalam Berita Tengah Hari pada jam 1 tengah hari, dan Berita Mandarin pada jam 7 malam, hari yang sama iaitu 12 Mei, kata Saifuddin.

Beliau berkata, Seksyen Berita Hal Ehwal Semasa telah diminta mengkaji semula prosedur operasi standard (SOP) tugasan bilik berita, khususnya dalam penyuntingan dan penerbitan berita TV untuk memastikan kesilapan sama  tidak berulang.

“RTM peka tentang situasi yang berlaku dan sentiasa teguh menyokong pendirian Malaysia dan aspirasi rakyat berhubung konflik yang melanda dan mendukung kedaulatan serta kebebasan Palestin.

“RTM akan terus berusaha dalam menambahbaik kualiti penyampaian berita dari semasa ke semasa,” katanya dalam kenyataan, hari ini.


Kembalikan nama asal Tanjong Penaga, Bagan

APA guna kepuk di ladang,
Kalau tidak berisi padi,
Apa guna keris di pinggang,
Kalau tidak berani mati.

Perahu payang layarnya merah,
Belayar menuju arah utara,
Keris dipegang bersintukkan darah,
Adat pahlawan membela negara.

Memang pahit buah peria,
Makanan orang pergi menjala,
Jikalau mengaku taat setia,
Bersamalah kita pertahan negara.

Assalamualaikum wbt,

Salam ukhwah,
Salam perjuangan,
Salam MERDEKA

Kami di Fort Cornwallis, Georgetown, Pulau Pinang, tempat bermulanya penjajahan British di Tanah Melayu pada 1786.

Tanjong Penaga ialah nama asal Georgetown sebelum tergadai ke tangan penjajah.

Dan sehingga hari ini pun, orang tempatan merujuk kawasn ini sebagai Tanjong apabila hendak ke sini.

Malahan ,nama parlimen turut digunakan Tanjong, bukannya Georgetown.

Begitu juga halnya di Butterworth, nama asalnya ialah Bagan. Parlimen juga menggunakan nama Bagan.

Soalan besarnya ialah, jika di parlimen pun kita boleh gunakan nama asal tempat ini, kenapa di atas peta tidak pula diubah?

Kenapa sayang sangat dengan nama penjajah tu?

Kita rakyat Malaysia kena ingat, sejarah pahit buat Tanah Melayu apabila pulau ini tergadai.

Di ambang kemerdekaan, British memperbodohkan kita apabila kononnya risau orang Melayu tak mampu mentadbir negara sendiri, hatta nak membuat secucuk jarum pun tak reti.

Keparat apakah ini?

Walhal kita telah lama dulu menguasai ilmu besi, lebih 500 tahun sebelum Nabi Isa lahir lagi.

Buktinya boleh disaksikan tak jauh dari Fort Cornwallis ini, iaitu di Sungai Batu, Merbok, Kedah.

Penemuan 12 relau besi, jutaan ‘tuyere’ (alat peniup api) dan jongkong besi telah mengejutkan ramai pihak.

Juga bangunan jeti dan pentadbiran ditemui, membuktikan wujud perdagangan eksport industri besi ketika itu.

HEBAT!

Barangsiapa menguasai ilmu besi, maka dia menguasai dunia.

Sewajarnya kita berbangga dengan kehebatan nenek moyang kita.

Ayuh, angkat dagu, kembangkan dadamu.

Kita angkat kembali sejarah tamadun kita.

Pastinya usaha membangunkan bangsa ini panjang dan berliku.

Kita usahakan juga walau laluannya berliku.

Bermula dengan mengembalikan nama asal tempat-tempat bersejarah di Malaysia ini.

Apapun, kita bagi jadi!

Soufi Anual
Ketua Kempen Kembalikan Nama Asal, Hapus Jejak Penjajah.
JK Gerakan Massa PEMUDA ISMA

#IniNegaraPerjuangan
#KembalikanNamaAsal
#HapusJejakPenjajah